May 25, 2018, 12:02 p.m. 3614\nМустақиллиги: 15 август 1945\nАҳолиси: 51.7 миллион (28-ўринда)\nПул бирлиги: Вона\nЖАНУБИЙ КОРЕЯ ТЕРМА ЖАМОАСИ\nЛақаби: Осиё йўлбарслари, Жангчилар\nФедерация: Корея Футбол Ассоциацияси\nОсиё чемпиони – 1956, 1960\nЖаҳон чемпионати: 4-ўрин (2002)\nТерма жамоа таркибида энг кўп ўйин - Хон Мён Бо (135)\nЭнг кўп гол киритган футболчи – Чан Бом Гин (55)\nИлк ўйин: 1948 йил, 2 август. Мексика – 5:3\nЭнг йирик ғалаба: 2003 йил 29 сентябрь. Непал – 16:0\nЭнг йирик мағлубият: 1948 йил. 5 август. Швеция – 0:12\nЖанубий Корея терма жамоасини бемалол Осиёнинг энг машҳур термаси деб аташимиз мумкин. Чунки, корейслар жаҳон чемпионатларида энг кўп марта қитъа шарафини ҳимоя қилишган, шунингдек, Осиё жамоаларига тегишли энг яхши кўрсаткич – ярим финалда ўйнаш ҳам ушбу ўлка вакилларига насиб этган. Аммо афсуски қитъамиз ўлчовларида «энг» сўзини қанчалик кўп ишлатмайлик, жаҳон футболи бошқаларнинг ортидан эргашади ва жанублик корейслар ҳам футбол оламида нари борса ўртамиёна, бунга ҳам сўнгги йиллардаги кескин ривожланиш натижасида эришилди, деб айтишимиз мумкин.\nЖанубий Кореянинг илк мундиали 1954 йилга, Швейцарияда ўтган жаҳон чемпионатига тўғри келган. Дебют ўта шармандали якун топган. Пушкаши-ю Кочишлари бор Венгрия терма жамоасига қарши кечган биринчи турда ҳисоб 9:0 ҳисобида европаликлар фойдасига ҳал бўлди.\nУч кун ўтиб шармандалик бироз бўлса-да, изоҳини топгандек эди, чунки кейинги турда венгрлар майдон эгалари ГФР дарвозасига ҳам саккизта тўп йўллашнинг уддасидан чиқа олишганди. Аммо бу ҳеч нарсани англатмас экан, нариги стадионда энди ўша пайтларда аутсайдер саналган турклар қитъадошларимиз дарвозасига жавобсиз еттита тўп йўллаётган эди.\nШу бўйи «қаҳрамонларимиз» мундиалларга бормай қўйди. Англия-66 да барчани ҳайрон қолдирган шимоллик рақибларининг муваффақиятларини ҳам четдан кузатишга маҳкум бўлишганди. 1986 йилда Мексикада ўтган жаҳон чемпионатидагина «қайтган» Жанубий Корея шу кунгача мундиалларнинг узлуксиз қатнашчиси ҳисобланиб келмоқда. Мексика ва Италиядаги жаҳон чемпионатларида Корея у қадар ўзини кўрсата олмади, биринчисида фақат болгарлар билан дуранг эсда қоларли бўлса, италияда Уругвай, Испания ва Бельгия жамоаларига имкониятни бой берди ва гуруҳда сўнгги ўринни эгаллади.\nАҚШ-94 да эса нафақат Корея, умуман Осиё футболи кучайиб бораётганидан дарак бера бошлади. Шу пайтгача фақат гуруҳда сўнгги ўринни расмийлаштириш учунгина келиб-кетадиган қитъадошларимиз барчани ҳайрат кўчасига олиб кира бошлашди. Нариги гуруҳда Саудия Арабистони Марокашу Бельгияни енгиб, плей-оффга чиққан бўлса, Жанубий Корея ҳам ёмон ўйин кўрсатмади. Асосийси корейсларга хос ирода ва тезкорликнинг намунасини кўрсатдилар.\nБиринчи тур Испания терма жамоасига қарши кечди ва испанлар иккинчи бўлим бошларида икки тўп киритиб, барча масалани ҳал қилгандек эди. Аммо сўнгги дақиқалар корейсларнинг ақл бовар қилмас устунлигида ўтди, жамоа бутун майдон бўйлаб ташаббус кўрсата бошлади ва ҳақли равишда иккита гол билан мукофотланди.\nБоливияга қарши иккинчи турда ҳам ишончли тўп сурган Жанубий Корея дуранггга имзо чекди ва сўнгги турда, жаҳон чемпионлари Германияга қарши учрашув олдидан гуруҳдан чиқиш имкониятини сақлаб турганди. Немислар биринчи бўлимдаёқ учта тўп киритди ва гўёки ўйинни якунладилар, аммо... иккинчи бўлимни шиддат билан бошлаган кореяликлар Испания билан бўлган ҳодиса тасодиф эмаслигини исботлай бошлади, жамоа иккинчи бўлимнинг илк дақиқаларида иккита тўп киритди, ўйин охиригача немисларга умуман ўйин берилмади. Бироз «қариб» қолган жаҳон чемпионлари Маттеус, Клинсманн ва бошқаларнинг тўпни эгаллаш илинжида ҳеч ким танимайдиган корейслар ортидан югуришганини, ҳимоячиларнинг эса имкон қадар тўпни жарима майдонидан узоқлаштиришга ҳаракат қилганини ёзиб тушунтириб бўлмайди. Буни фақат кўриш керак. Хуллас, Жанубий Корея бу сафар гуруҳда икки очко билан учинчи ўринни эгаллади ва плей-оффга чиқа олмади, аммо мухлисларда катта таассурот қолдиришди.\nФранцияда ўтган кейинги мундиалда корейслар яна гуруҳда қолиб кетишди. Турнир, аниқроғи биринчи ўйин қитъадошларимиз учун анча омадли бошланганди, Мексика билан ўйинда Ха Сок Чу ҳисобни очди ва биринчи бўлим осиёликлар фойдасига ҳал бўлди. Аммо иккинчи бўлимни ҳужумкор ўтказган Мексика учта тўп киритишнинг уддасидан чиқди. (Ўзи умуман ўша гуруҳда Мексика ўз иродасини ажойиб шаклда намойиш қила олганди. Масалан кейинги турларда улар Бельгиядан ҳам, Голландиядан ҳам 0:2 ҳисобида бой бераётган ҳолатда ҳисобни тенглаштира олгандилар). Кейинги ўйин Голландияга йирик – 0:5 ҳисобида бой берилди, гуруҳдаги сўнгги учрашувда эса Бельгия билан дуранг қайд этилди ва яна гуруҳда сўнгги ўрин.\nОлдинда кореяликлар мезбонлик қиладиган навбатдаги мундиал кутиб турарди. Япония билан биргаликда қабул қилинган янги асрнинг илк жаҳон чемпионати олдидан кўпчилик корейслардан кўра японларнинг имкониятларини юқори баҳолашганди.\nБиринчи ўйинда Польша устидан ғалабанинг ўзи баъзилар томонидан кутилмаган деб баҳоланган бўлса, ҳақиқий сюрпризлар олдинда кутиб турарди. Ан Жун Хван АҚШ билан ўйинни қутқариб қолди (1:1) ва сўнгги тур олдидан тўрт очко тўплаган мезбонларнинг Португалиядан мағлуб бўлишга ҳақлари йўқ эди, ҳатто дуранг ҳам тўплар нисбатига кўра португалларга имкон бериши аниқ эди. Аммо биринчи сенсация айнан ўша куни, эллик мингдан ошиқ мухлис кўз ўнгида содир бўлди, Пак Чи Ён ўйин тугашига 20 дақиқа вақт қолганда Витор Байа дарвозасини ишғол қилди ва Португалия гуруҳ босқичидан мусобақани тарк этадиган бўлди.\nКорея гуруҳ пешқадами сифатида нимчорак финал иштирокчисига айланди, лекин рақиб Италия бўлгач, ҳатто маҳаллий мухлислар ҳам катта нарса кутмаган бўлишлари табиий. Ўйиннинг бешинчи дақиқасидаёқ белгиланган пенальти Ан Жун Хван томонидан голга айлантирилмагач, кейинги тасодифни кутишдан бошқа чора йўқдек эди. Ҳаммаси ўз ўрнига тушди, одатий равишда гуруҳдан зўрға чиқиб олган Италия одатий равишда 1:0 ҳисобида олдинда бораётганди. Гўёки ҳеч нарсадан дарак йўқ, тўп асосан Италия футболчиларида, онда-сонда мезбонларнинг хавфли қарши ҳужумлари бўлиб турибди. Ўйин тугашига икки дақиқа қолганда, ўйин тугашига яна ўттиз дақиқа қолгани маълум қилинди. Сеул Ки Хон жарима майдонида тўпни қабул қилиб олди ва дарвозабон учун ноқулай зарбани ижро этди – 1:1\n«Чўнтакдаги ғалаба учун» яна тер тўкишларига тўғри келишини ҳис қилган италияликлар асабийлаша бошладилар. Виерининг голи ҳакам томонидан инобатга олинмагач, бунинг устига Тотти симулация учун иккинчи сариқ карточкага лойиқ кўрилгач, корейслар тўлақонли ҳам руҳий, ҳам ўйин борасида ташаббусга эга бўлдилар. Бу ўз самарасини берди, 117-дақиқада ўша Ан Жун Хван боши билан ғалаба тўпини киритди. Бу гол нафақат италияликларга, ҳатто футболчининг ўзига ҳам қимматга тушганлигини яхши биламиз. «Перуджа» жамоаси бу гол учун ҳужумчисини кечирмади ва унинг шартномасини бекор қилди, 26 ёшли Ан Жун Хван Кореяга қайтишга мажбур бўлди.\nЧорак финалда Испания рақиб бўлди. Яна бир унутилмас учрашув, мисрлик Гамал Ал Хандурнинг хурмача қилиқлари, испанларнинг иккита соф голининг ҳисобга олинмаслиги ва ўйиндан кейинги пенальтилар серияси Осиё вакилини тарихда биринчи маротаба ярим финал иштирокчисига айлантирди. Пенальтилар сериясидаги беш зарбанинг барчасини корейслар аниқ амалга оширдилар, Хоакин Санчес эса дарвозабоннни алдай олмади.\nТўғри, бу масалага турлича қараш мумкин, кимдир кореяликларнинг ўша муваффақиятлари замирида ҳакамни кўради, кимдир Испания ва Италиянинг ўзидан айб қидиради. Менимча, бу масалага ўртароқдан қараган афзал. Тўғри, балки европаликлар кейинги босқичга яқинроқ тургандир, аммо Кореянинг муваффақиятига соя солиш ҳам керак эмас. Корея ярим финалга мос эмасдир, аммо жамоанинг ажойиб ўйин кўрсатганлигини таъкидламаслик мумкин эмас. Ҳиддинкнинг ютуғи, унинг жамоаси ўша Италия, ўша Испания билан ҳакам ёки омад ҳал қиладиган даражада ўйин кўрсатганликларида эди. Осиё жамоаларинг олдинги чемпионатлардаги қатнашувини кузатган мухлис бунинг осон иш эмаслигини англай олади.\nУёғига корейсларнинг кучи етмади. Плей-оффдаги барча ўйинларни 1:0 ҳисобида ютиб келаётган Германия бу сафар ҳам ўз билганидан қолмади, мезбонларни енгиш бўйича мутахасси Туркия эса Япониядан кейин, учинчи ўрин учун баҳсда корейсларни 3:2 ҳисобида мағлубиятга учратди. Ўша учрашувда Ҳоқон Шукур томонидан жаҳон чемпионатлари тарихидаги энг тезкор гол киритилганди.\nЖЧ-2006 да Жанубий Корея муносиб қатнашди. Турнир Того устидан ғалаба билан бошланди ва Франция билан дурангга имзо чекилди. Сўнгги турда Швейцария устидан ғалаба терма жамоани нимчоракка олиб чиқарди, аммо ўйин 2:0 ҳисобида рақиб фойдасига ҳал бўлди ва Корея тўрт очко билан гуруҳда қолиб кетди.\nЖАРда ўтган мундиалда кореяликлар ниҳоят гуруҳ босқичини муваффақиятли ўтишнинг уддасидан чиқишди. Аргентина, Греция ва Нигерия билан бир гуруҳда жойлашган қитъадошларимиз иккинчи ўринни олишди. Уругвайга қарши ўтган нимчорак финалда ҳам Корея жуда муносиб қаршилик кўрсатганди, аммо ўйин охирларидан уругвайликлар ғалаба голини урдилар – 2:1.\nБразилияда ўтган чемпионат Осиё терма жамоалари учун энг омадсизлардан бири сифатида тарихга кирди. Тўрт терма жамоа 12 ўйинда ҳаммаси бўлиб 3 дуранг ўйнади холос. 9 ўйинда имконият бой берилди ва тўрт терма жамоа ўз гуруҳларида сўнги ўринни банд этди. Ўша уч дурангдан биттасини Жанубий Корея Россияга қарши ўйинда ўйнади. Жазоир ва Бельгияга қарши ўйинларда корейслар мағлубиятга учради.\nАйтиш мумкинки, сўнгги икки циклда Жанубий Корея терма жамоаси ўйинида пасайиш кўзга ташланмоқда. Одатда, Осиё минтақасида у қадар муаммоларга учрамайдиган корейслар охирги саралашларда фақат сўнгги ўйинда йўлланма масаласини ҳал қила олишмоқда, холос. Қизиғи, ҳар икки сафар ҳам корейсларнинг асосий рақиби Ўзбекистон терма жамоаси бўлганди. Тафсилотлар ҳаммамизнинг ёдимизда бўлгани учун тўхталмаймиз.\nАйнан саралаш ўйинларида ишончсизлик туфайли, иккинчи марта ҳам корейслар финал босқичи олдидан мураббийни алмаштиришга мажбур бўлмоқда. Ўтган йилнинг июнида бир қатор омадсиз натижалардан сўнг Ули Штилике истеъфога чиқарилди ва унинг ўрнини Корея олимпия терма жамоаси мураббийи Син Те Йон эгаллади. Те Йон жамоа натижаларини тубдан ўзгартира олмади, унинг бошчилигидаги кейинги 2 ўйин бир хил – 0:0 ҳисобида тугади. Аммо шу ҳам корейсларга гуруҳда иккинчи ўринни олиб, мундиал йўлланмасини қўлга киритишларига кифоя қилди.\nТерма жамоа асосан миллий чемпионатда тўп сурадиган футболчилардан тузилган. Албатта, ҳар бир чизиқда Европа майдонларида тажриба тўплаган номларни ҳам учратишимиз мумкин.\nЖамоа сардори олти йилдан буён АПЛда мунтазам тўп суриб келаётган, «Суонси»нинг ҳам етакчи футболчиси саналадиган Ки Сон Ёндир. У мундиалда терма жамоа сафида ўзининг юзинчи учрашувини ҳам ўтказиши мумкин ва бу борада бугунги таркибда энг тажрибали саналади. Майдон марказини бошқарадиган ва керак пайтда жарима майдони ичида ҳам хавф туғдира оладиган футболчилардан биридир.\nЁрқин юлдуз деганда эса, хаёлимизга аввало, Сон Хон Мин келади. 25 ёшли футболчи «Тоттенҳэм» сафида жуда яхши мавсум ўтказди ва АПЛда ҳам, Чемпионлар Лигасида ҳам ўзини кўрсата олди. Чап қанотдан ҳужумларни ривожлантириш ва жарима майдони ичида вазиятлар яратиш асосан мана шу футболчига юклатилади. Умуман, ярим ҳимоя Кореянинг энг кучли чизиғидир. «Аусбург» таркибида ўйнаётган Ку Жа Чол, «Кристал Пэлас» аъзоси Ли Чон Ён каби футболчиларни ҳеч қандай рақиб билан қўрқитиб бўлмаслиги шубҳасиз.\nЭътибор бериш лозим: ЛИ СУН ВУ\nУшбу футболчи ҳали бирор марта ҳам терма жамоа сафида тўп сурмаган, бу дебют айнан Россия майдонларида юз берса ажаб эмас. Албатта, Ли Сун эътиборга молик футболчи.\nУ 1998 йилда туғилган ва «Инчхон Юнайтед» тарбияланувчиси ҳисобланади. 2011 йилда, 13 ёшида у «Барселона» скаутлари нигоҳига тушди ва «Ла Масия»га қабул қилинди. Каталонияда ўтган 6 йил футболчининг шаклланишиди жуда муҳим аҳамият касб этгани шубҳасиз.\nЛи Сун 2017 йилда Италия А Серияси вакили «Верона»га 1,5 миллион евро эвазига трансфер қилинди. Лекин 2019 йилда футболчини қайтиб сотиб олиш ҳуқуқини «Барселона» ўзида сақлаб қолган. «Верона» таркибида 20 ёшли футболчи 14 ўйинда майдонга тушишга улгурди ва ҳатто «Милан» дарвозасига гол ҳам урди.\nКореянинг турли ёшдаги терма жамоаларида ҳам Ли Сун жуда фаол. Ўсмирлар терма жамоаси 18 ўйинда 13, ёшлар таркибида эса, 16 ўйинда 7 гол муаллифи бўлган.\nҚаҳрамонимиз худди Сон Хон Мин каби чап қанот ҳужумчиси сифатида ўйнайди. Лекин агар мураббий бошқа вариантларни синаб кўрмоқчи бўлса ёки ҳужум чизиғида янги ва тезкор кучлар лозим бўлса, ёш футболчига таяниши табиий. Қайсидир маънода, ушбу мундиал Ли Сун Вуни дунёга танитиши мумкин.\nЖанубий Корея Россияда жуда қийин гуруҳга тушди дейиш мумкин. Жаҳон чемпионлари Германиядан ташқари, Швеция ва Мексика терма жамоалари плей-офф йўлланмаси учун рақобат қилади.\nДастлабки ўйин 18 июнь куни Швецияга қарши Нижний Новгородда бўлади. 2-турни корейслар Ростовда 23 июнь куни ўтказадилар. Бу сафарги рақиб Мексика терма жамоаси бўлади. Охирги тур эса, Корея учун бегона бўлмаган азалий рақиб – Германияга қарши 27 июнь куни Қозонда ўтказилади.


Электрон ҳисобот қулай, тезкор ва ишончли! ДСБ матбуот анжуманида ушбу тизим афзалликлари маълум қилинди » Sangzor.uz - Жиззах янгиликлар портали\nSangzor.uz - биз сизга яқинмиз! » Жиззах янгиликлари » Электрон ҳисобот қулай, тезкор ва ишончли! ДСБ матбуот анжуманида ушбу тизим афзалликлари маълум қилинди\nЭлектрон ҳисобот қулай, тезкор ва ишончли! ДСБ матбуот анжуманида ушбу тизим афзалликлари маълум қилинди\nБугун Жиззах вилояти Давлат солиқ бошқармасида ОАВ ходимлари ва блогерлар учун электрон ҳисоботларни тақдим этишнинг афзалликлари борасида матбуот анжумани бўлиб ўтди.\nМатбуот анжуманида вилоят ДСБ бошлиғининг биринчи ўринбосари Эркин Нарманов сўзга чиқиб, мазкур йўналишда Ўзбекистон Республикаси Давлат солиқ қўмитаси томонидан изчил иш олиб борилаётганлигини таъкидлаб ўтди. Хусусан, тадбиркорлик субъектлари раҳбарлари ва бухгалтерлари учун ҳисоботларни электрон тарзда тақдим этиш тизими билан боғлиқ кўникмаларини ошириш механизмини такомиллаштиришга йўналтирилган чора-тадбирлар мажмуи ишлаб чиқилди. Таъкидланганидек, ҳисоботларни электрон тарзда тақдим этишнинг бир қатор афзалликлари мавжуд. Масалан, бухгалтер ҳисоботни, аввало, қаерда бўлишидан қатъи назар, куннинг исталган вақтида жўнатиши, унинг қабул қилинганлиги ёки қабул қилинмаганлиги ҳақида хабарнома олиш имкониятига эга бўлади. Қолаверса, бунда ҳисоботни такроран қоғоз кўринишда тақдим этиш шарт эмас, ҳисоботларнинг янги шаклларига тезкор кириш мумкин. Маълумотлар эса юз фоиз махфий сақланади.\nДавлат солиқ хизмати органлари билан электрон тарзда боғланишнинг яна бир афзаллиги шундаки, ҳисоботни электрон кўринишда жўнатиш кичик камерал назорати вазифасини ҳам ўтайди. Яъни тўлдирилиши шарт бўлган реквизитлар ёзилмаган ҳолдаги ҳисобот жўнатилмайди, бухгалтер томонидан хатога йўл қўйилган тақдирда эса, у автоматик тарзда қайтади.\nЭлектрон солиқ хизматлари порталида (my.soliq.uz) 50 дан зиёд электрон хизматлар жорий қилиниб, солиқ тўловчининг шахсий кабинети орқали 9 хил ҳисобот электрон шаклда юборилмоқда ва солиқлар электрон тўланмоқда.\n- Солиқ органи ва солиқ тўловчилар ўртасида бевосита салбий ҳолатларининг камайишига олиб келади.\n- Корхона томонидан солиқ идораларига бормасдан ҳисоботларни электрон орқали топширишда ходимларининг сарфланадиган вақти тежалади.\nЖиззах вилоятида 2021 йилнинг 1 август ҳолатига солиқ хисоботларини топшириш мажбуриятга эга субъектлар сони 20841 тани ташкил этади.\n2021 йилда солиқ органларида алохида “Тадбиркорликни қўллаб-қувватлаш” шўъбалари ташкил қилинган бўлиб бунга асосан Давлат солиқ қўмитасининг 2021 йил 11 январдаги 10-сонли буйруғи билан “Солиқчи - тадбиркорга кўмакчи” тамойили доирасида тадбиркорларни қўллаб-қувватлаш борасида амалга оширилиши лозим бўлган ишлар бўйича “Ҳаракатлар режаси” ишлаб чиқилган.\nУшбу “Ҳаракатлар режаси”га асосан Янги ташкил топган тадбиркорлик субъектларига хисобчиси бўлмаганда 6 ойгача Дастлабки бухгалтерия ишини юритишда, Солиқ ҳисобот-китобларини топширишда, Солиқ режимини танлашда маслаҳат ва кўмаклар бериб келинмоқда.\nТадбир иштирокчилари ўзларини қизиқтирган саволларига мутахассислардан батафсил жавоб олдилар.\nCолиқчилар ташкил этган семинарда электрон ҳисобварақ фактуралар афзаллиги тушунтирилди\nУргутда электрон ҳисобварақ-фактуралар тизимидан фойдаланиш бўйича семинар


Сирдарёдаги газ қуйиш шохобчасида "Нексия"нинг газ баллони портлади - 08.05.2018, Sputnik Ўзбекистон\nСирдарёдаги газ қуйиш шохобчасида "Нексия"нинг газ баллони портлади\nГаз тўлдирилаётган вақтда газ баллони ёрилиб кетиши натижасида машина техник шикастланган. 08.05.2018, Sputnik Ўзбекистон\nГаз тўлдирилаётган вақтда газ баллони ёрилиб кетиши натижасида машина техник шикастланган.\nТОШКЕНТ, 8 май — Sputnik. Сирдарё туманидаги газ қуйиш шахобчаларидан бирида "Нексия" автомашинасининг газ баллони ёрилиб кетди. Бу ҳақда Ўзбекистон ИИВ Жамоатчилик ва оммавий ахборот воситалари билан алоқалар бошқармаси хабар берди.\nХабарда айтилишича, воқеа 7 май куни Сирдарё туманидаги Бунёдкор маҳалласи ҳудудида жойлашган "Транс-куч-сервис" МЧЖга қарашли автомашиналарга газ қуйиш шохобчасида содир бўлган.\nХабарда воқеа оқибатида ҳеч ким жароҳат олмагани маълум қилинмоқда.


Утрожестан | medu.uz - Дорилар ҳақида маълумотлар ўзбек тилида\nHome Йўриқномалар Утрожестан\nПрепаратнинг савдо номи: Утрожестан®\nТаъсир этувчи модда (ХПН): прогестерон\nфаол модда: прогестерон (табиий микронлаштирилган прогестерон) – 100 ёки 200 мг;\nёрдамчи моддалар: кунгабоқар мойи, соя лецитини, желатин, глицерол, титан диоксиди.\nТаърифи: 100 мг ли капсулалар – думалоқ, 200 мг ли капсулалар – овал, оқиш гомоген мойли (фазаларга сезиларли даражада бўлинмаган) суспензияни сақловчи сарғиш рангли юмшоқ ялтироқ желатин капсулалар.\nФармакотерапевтик гуруҳи: гестаген\nАТХ коди: G03DA04.\nГестаген, сариқ тана гормонидир. Нишон аъзоларнинг ҳужайралари сиртидаги рецепторлар билан боғланиб, ядрога киради, у ерда ДНК ни фаоллаштириб, РНК синтезини рағбатлантиради. Бачадон шиллиқ қаватини пролиферация фазасидан фолликуляр гормон томонидан чақирилган секреция фазасига, тухум ҳужайра уруғланганидан сўнг эса – уруғланган тухум ҳужайрани ривожланиши учун керак бўлган ҳолатга ўтишига ёрдам беради. Бачадон ва бачадон найлари мушакларининг қўзғалувчанлиги ва қисқарувчанлигини камайтиради, сут безининг охирги элементларини ривожланишини рағбатлантиради.\nПротеинлипазани рағбатлантириб, ёғ заҳирасини оширади; глюкозанинг утилизациясини оширади; базал ва рағбатлантирилган инсулиннинг концентрациясини ошириб, жигарда гликогенни тўпланишига ёрдам беради; гипофизнинг гонадотроп гормонларини ишлаб чиқарилишини оширади; азотемияни камайтиради, сийдик билан азотни чиқарилишини оширади. Сут безлари ацинусларининг секретор қисмини ўсишини фаоллаштиради ва лактацияни индуция қилади. Нормал эндометрийни ҳосил бўлишига ёрдам беради.\nИчга қабул қилинганида\nМикронлаштирилган прогестерон меъда-ичак йўлларидан сўрилади. Қон плазмасида прогестероннинг концентрацияси биринчи соат давомида аста-секин ошиб боради, қонда максимал концентрацияси (Сmax) қабул қилинганидан сўнг 1-3 соатдан кейин аниқланади.\nҚон плазмасида прогестероннинг концентрацияси қабул қилинганидан сўнг 1 соатдан кейин 0,13 нг/мл дан 4,25 нг/мл гача, 2 соатдан кейин 11,75 нг/мл гача ошади ва қабул қилингандан сўнг 3 соатдан кейин 8,37 нг/мл ни, 6 соатдан кейин 2 нг/мл ни, 8 соатдан кейин 1,64 нг/мл ни ташкил этади.\nҚон плазмасида аниқланадиган асосий метаболитлари 20-альфа-гидрокси-дельта-4-альфа-прегнанолон ва 5-альфа-дигидропрогестерондир.\nСийдик билан метаболитлар кўринишида чиқарилади, шулардан 95% ни глюкурон кислотаси билан конъюгацияланган метаболитлар бўлиб, асосан 3-альфа, 5-бета-прегнандиолдир (прегнандион). Қон плазмасида ва сийдикда аниқланадиган юқорида кўрсатилган метаболитлари сариқ тананинг физиологик секрециясида ҳосил бўладиган моддаларга ўхшашдир.\nПрепарат тез сўрилади, прогестерон бачадонда тўпланади, қон плазмасида прогестероннинг юқори миқдори, препарат юборилганидан сўнг 1 соатдан кейин кузатилади. Қон плазмасида прогестерон Сmax га юборилганидан сўнг 2-6 соатдан кейин эришилади. Препарат 100 мг дан суткада 2 марта юборилганида ўртача концентрацияси 24 соат давомида 9,7 нг/мл даражада сақланиб туради.\nСуткада 200 мг дан ортиқ дозаларда юборилганида прогестероннинг концентрацияси ҳомиладорликнинг 1 уч ойлигидаги концентрациясига мувофиқ келади.\nАсосан 3-альфа, 5-бета-прегнандиол ҳосил қилиб, метаболизмга учрайди. Плазмадаги 5-бета-прегнандиолнинг миқдори ошмайди.\nСийдик билан метаболитлар ҳолида чиқарилади, асосий қисмини 3-альфа, 5-бета-прегнандиол (прегнандион) ташкил этади. Буни унинг концентрациясини доимий ошиши билан тасдиқланади (6 соатдан кейин Сmax 142 нг/мл)\nАёллардаги прогестерон танқис ҳолатларда қўлланади.\nПерорал юбориш йўли:\nихтиёрсиз аборт хавфи бўлганида ёки лютеин етишмовчилиги аниқланиши оқибатида одатдаги ҳомила тушишини олдини олишда\nмуддатидан олдин туғруқ хавфи бўлганида\nлютеин етишмовчилиги оқибатидаги бепуштликда\nҳайз кўриш олди синдромида\nовуляцияни бузилиши ёки ановуляция оқибатида ҳайз кўриш циклини бузилишида\nпери- ва постменопауза гормонлар билан ўринбосар даволашда (эстроген препаратлари билан бирга) қўлланади.\nВагинал юбориш йўли:\nтухумдонлар фаолият кўрсатмаётган ҳолларда (бўлмаганида) прогестерон танқислигида гормонлар билан ўринбосар даволаш (тухум ҳужайраларига донорлик қилиш) да;\nэкстракорпорал уруғлантиришга тайёргарлик вақтида лютеин фазасини тутиб туришда;\nспонтан ёки индукция қилинган ҳайз кўриш циклида лютеин фазасини тутиб туришда;\nмуддатидан олдин менопаузада;\nгормонлар билан ўринбосар (эстроген препаратлар билан бирга) даволашда;\nлютеин етишмовчилик оқибатидаги бепуштликда;\nпрогестин етишмовчилиги оқибатида одатдаги ва хавфли абортни олдини олишда қўлланади.\nДаволаш давомийлиги касалликнинг характери ва хусусиятларига қараб аниқланади.\nПерорал юбориш йўли\nПрепарат сув билан ичга қабул қилинади.\nКўпчилик ҳолларда прогестерон етишмовчилигида Утрожестаннинг дозаси 2 марта қабул қилишга бўлинган ҳолда (эрталаб ва кечқурун) 200-300 мг ни ташкил этади.\nИхтиёрсиз аборт ва муддатидан олдин туғруқ хавфи бўлганида ёки одатдаги ҳомила тушишини олдини олиш учун: суткада 200-600 мг ҳар куни ҳомиладорликнинг 16 ҳафтасигача. Кейинчалик дори воситасини клиник маълумотлар, йўлдош фаолияти ва ҳомиладор аёлнинг қонида прогестероннинг даражасини баҳолаш асосида даволовчи шифокор кўрсатмаси бўйича қўллаш мумкин. Лютеин фазаси етишмовчилигида (ҳайз кўриш олди синдроми, фиброз-кистоз мастопатия, дисменорея, пременопауза) суткалик доза 200 ёки 400 мг ни ташкил этади, 10 кун давомида (одатда циклнинг 17-кунидан 26-кунигача) қабул қилинади. Пери- ва постменопауза даврида гормонлар билан ўринбосар даволашда Утрожестан эстрогенларни қабул қилиш фонида кунига 200 мг дан 10-12 кун давомида қўлланади.\nВагинал юбориш йўли\nКапсулалар қинга чуқур юборилади.\nТухумдонлар фаолият кўрсатмаётган (бўлмаган) аёлларда прогестерон умуман бўлмаганида (тухум ҳужайраларига донорлик қилиш): эстрогенлар билан даволаш фонида циклнинг 13 ва 14-кунларида суткада 200 мг дан, сўнгра циклни 15-кунидан 25-кунигача 100 мг дан суткада 2 марта, 26-кунидан бошлаб ва ҳомиладорлик аниқланганида дозани ҳар ҳафтада суткада 100 мг га ошириб, суткада максимум 600 мг га етказилади, 3 марта қабул қилишга бўлинади. Бундай доза 60 кун давомида қўлланиши мумкин. Экстракорпорал уруғлантириш циклини ўтказиш вақтида лютеин фазасини тутиб туриш: ҳомиладорликнинг I ва II уч ойликлари давомида хорионик гонадотропин инъекция қилинган кундан бошлаб, суткада 200 мг дан 600 мг гача қабул қилиш тавсия этилади. Спонтан ёки индукция қилинган ҳайз кўриш циклида, сариқ тана фаолиятини бузилиши билан боғлиқ бўлган бепуштликда лютеин фазасини тутиб туришда циклни 17-кунидан бошлаб, 10 кун давомида суткада 200-300 мг қабул қилиш тавсия этилади, ҳайз кўриш цикли ва ҳомиладорликни диагностика қилиш кечикканида даволанишни давом эттириш керак. Аборт хавфи бўлган ҳолларда ёки прогестерон етишмовчилиги фонида ривожланадиган одатдаги абортларни олдини олиш мақсадида: ҳомиладорликнинг 16 ҳафтасигача ҳар куни суткада 200-400 мг дан буюрилади. Кейинчалик дори воситасини клиник маълумотлар, йўлдош фаолияти ва ҳомиладор аёлнинг қонида прогестероннинг даражасини баҳолаш асосида даволовчи шифокор кўрсатмаси бўйича қўллаш мумкин.\nПерорал қўлланилганда қуйидаги кўринишлар кузатилиши мумкин:\nАъзолар тизими синфи Тез-тез учрайдиган нохуш кўринишлар\n≥1/100; ≤1/10 Тез-тез учрамайдиган нохуш кўринишлар\n≥1/1000; ≤1/100 Кам ҳолларда учрайдиган нохуш кўринишлар\n≥1/10000; ≤1/1000 Жуда кам ҳол-ларда учрайдиган нохуш кўринишлар\nЖинсий тизим ва сут безлари касалликлари\nҲайз циклини ўзгариши\nҲайз цикллари орасида қон кетишлар\nМарказий нерв тизими касалликлари\nТез ўтиб кетув-чан бош айланиши ҳисси\nМеъда-ичак йўллари касалликлари\nГепатобилиар тизим касалликлари\nИммун тизими касалликлари\nУйқучанлик ва/ёки тез ўтиб кетувчан бош айланиши ҳисси кузатилади, хусусан ёндош гипоэстрогения ҳолларида. Дозани камайтириш ёки юқорироқ эстрогенизацияни тиклаш терапевтик самарани камайтирмасдан бу кўринишларни тез бартараф этади.\nАгар даволаш курси бир ойлик циклнинг бошида ҳаддан ташқари эрта бошланса, айниқса 15-чи кунгача, цикл қисқариши ёки тўсатдан қон кетишлар кузатилиши мумкин.\nҲайз циклини қайд этилувчи ўзгаришлари, аменорея ёки ҳайз цикллари орасидаги қон кетишлар умуман прогестагенларни қўллаш учун характерли.\nМаҳаллий шахсий ўзлаштираолмаслик кўринишида (хусусан соя лецитинини) ачишиш, қичишиш ёки ёғли ажралмалар типида маҳаллий таъсирланиш пайдо бўлиши мумкин.\nПрепаратнинг компонентларига ўта юқори сезувчанлик, тромбозларга мойиллик, флебитнинг ўткир шакллари ёки тромбоэмболик касалликлар; жинсий йўллардан номаълум генезли қон кетиши; тўлиқ бўлмаган аборт, порфирия.\nСут безлари ва жинсий аъзоларнинг хавфли ўсмаларига тахмин қилинганида ёки аниқланганида.\nПерорал юбориш йўли – жигар фаолиятини яққол бузилишларида қўллаш мумкин эмас.\nЮрак-қон томир тизими касалликлари, артериал гипертензия, сурункали юрак етишмовчилиги, қандли диабет, бронхиал астма, тутқаноқ, мигрень, депрессия; гиперлипопротеинемия, лактация даврида эҳтиёткорлик билан қўлланади.\nДиуретиклар, гипотензив дори воситалар, иммунодепрессантлар, антикоагулянтларнинг таъсирини кучайтиради. Окситоциннинг лактоген таъсирини камайтиради.\nУтрожестанни барбитуратлар, фенитоин, рифампицин, фенилбутазон, спиронолактон, гризеофульвин, ампициллин, тетрациклин билан бирга қабул қилиш дори воситаларнинг таъсирини ўзгаришига олиб келиши мумкин.\nМенопауза даврида эстрогенлар билан гормонал ўринбосар даволаганда цикл давомида камида 12 кун прогестеронни қўллаш тавсия этилади.\nҚуйидаги дори воситалари билан бирга қўллаш прогестерон метаболизмини кучайиши ва терапевтик самарани ўзгариши билан кечиши мумкин:\nбарбитуратлар, тутқаноққа қарши препаратлар (фенитоин), рифампицин, фенилбутазон, спиронолактон, гризеофульвин каби кучли ферментатив индукторлар билан бир вақтда қўллаш жигарда прогестерон метаболизмини кучайиши билан кечади.\nантибиотиклар (ампициллинлар, тетрациклинлар) ичак микрофлорасини бузилишини чақиради, бу энтерогепатик стероид циклни ўзгаришлари билан кечади.\nКўрсатилган ўзаро таъсирларнинг яққоллик даражаси турли пациентларда кучли ўзгариши мумкин, шунинг учун санаб ўтилган ўзаро таъсирларнинг клиник самараларини прогноз қилиш қийин.\nПрогестагенлар қандли диабети бўлган беморларда глюкозани ўзлаштирилишини пасайтириши ва инсулин ва бошқа гипогликемик препаратларга бўлган талабни ошириши мумкин.\nЧекувчи пациентларда ва алкоголни ҳаддан ташқари кўп истеъмол қилганда прогестероннинг биокираолишлиги пасайиши мумкин.\nПрепаратни контрацепция мақсадида қўллаш мумкин эмас;\nЖигар фаолиятини бузилиши бўлган пациентларда ҳомиладорликда перорал қўлланилганда эҳтиёткорликка риоя қилиш керак;\nАгар даволаш курси бир ойлик циклнинг бошида ҳаддан ташқари эрта бошланса, айниқса 15-чи кунгача, цикл қисқариши ва/ёки қон кетиши кузатилиши мумкин. Бачадондан қон кетиши ҳолатларида сабабни аниқламагунча, шу жумладан эндометрийни текширмагунча препарат буюрилмасин.\nТўлиқ инкор этиб бўлмайдиган тромбоэмболик ва метаболик хавфлар туфайли, қуйидагилар пайдо бўлган ҳолларда Утрожестан препаратини қўллашни тўхтатиш керак: кўришни йўқолиши, кўзларда иккиланиш, тўр пардани томирли шикастланиши каби кўришни бузилиши; локализациясидан қатъий назар веноз тромбоэмболия ёки тромботик асоратлар; кучли бош оғриғи. Анамнезида тромбофлебит бўлганида пациент синчковлик билан кузатув остида бўлиши керак.\nДаволаш жараёнида аменорея пайдо бўлган ҳолларда гап ҳомиладорлик ҳақида кетмаётганлигига ишонч ҳосил қилиш керак.\nЭрта ўзи-ўзидан ҳомила ташлашнинг 50% дан кўпроғи генетик асоратлар томонидан чақирилган. Бундан ташқари, инфекцион жараёнлар ва механик шикастланишлар ҳомиладорликнинг эрта муддатларида ҳомилани тушишига сабаб бўлиши мумкин. Бундай ҳолларда прогестеронни қўллаш фақат яшаш қобилиятига эга бўлмаган уруғланган тухум хужайрани кўчиши ва эвакуациясини кечиктириши мумкин. Шундай қилиб, шифокор кўрсатмаси бўйича прогестеронни буюриш сариқ тана секрецияси етарли бўлмаган ҳолатлар учун мўлжалланган бўлиши керак.\nУтрожестан соя лецитини сақлайди ва ўта юқори сезувчанлик реакциялари (эшакеми ва анафилактик шок) ни чақириши мумкин.\nҲомиладорлик вақтида, шу жумладан биринчи ҳафтада Утрожестанни қўллаш мумкин.\nПрогестеронни кўкрак сути билан ажралиши токсиклик билан ўрганилмаган. Шундай қилиб, уни эмизиш вақтида буюришдан сақланиш керак.\nКексаларда (65 ёшдан ошган) қўлланиши\nКлиник маълумотлар йўқ.\nОғиз орқали қабул қилинганида автотранспортни бошқаришда ва диққатни жамлаш ва психомотор реакциялар тезлигини талаб қилувчи бошқа потенциал хавфли турдаги фаолиятларни бажаришда эҳтиёткорликка риоя қилиш керак.\nҲозирги вақтгача дозани ошириб юборилиши ҳақида хабар берилмаган бўлсада, юқорида санаб ўтилган ножўя самаралар асосан дозаси ошириб юборилганлигидан далолат беради. Улар препаратнинг дозаси камайтирилганида ўз-ўзидан ўтиб кетади.\nАйрим пациентларда прогестонни ностабил эндоген секрецияси, препаратга алоҳида сезувчанлик ёки эстрадиолнинг ҳаддан ташқари паст даражасини мавжудлиги ёки пайдо бўлиши оқибатида ўртача терапевтик доза ҳаддан ташқари кучли бўлиши мумкин. Бундай ҳолларда қуйидагилар етарли ҳисобланади:\nуйқучанлик ёки тез ўтиб кетувчан бош айланиши ҳолатларида Утрожестан препаратининг суткалик дозасини камайтириш ёки қабул қилишни ҳайз циклининг 10 куни давомида кечқурун уйқудан олдин қабул қилишни буюриш;\nҳайз цикли қисқарган ёки суркалувчи қонли ажралмалар ҳолатларида даволашни бошлашни циклнинг кечроқ кунларига (масалан 17-чи куни ўрнига 19-чи куни) қолдириш;\nперименопаузада ёки менопаузада гормонал ўринбосар даволашда эстрадиолнинг даражаси оптимал эканлигига ишонч ҳосил қилиш.\n100 мг ли капсулалар, 14 капсуладан блистерда, 2 блистер қўллаш бўйича йўриқномаси билан бирга картон қутида.\n200 мг ли капсулалар, 7 капсуладан блистерда, 2 блистер қўллаш бўйича йўриқномаси билан бирга картон қутида.\nОлдингисиЖелчегонный сбор №212.04.2021


Яна бир ўзбекистонлик қочқин юртига экстрадиция қилиниш хавфи остида\nРоссия Бош прокуратурасининг акс қарорига қарамай, 30 август куни Москва шаҳрининг Мещанск тумани суди Ўзбекистон фуқароси Яшин Жўраевни ватанига экстрадиция қилиш ҳақида қарор чиқарди.\n41 ёшли Яшин Жўраев тақиқланган “Таблиғ” диний ташкилотининг гуруҳини тузиш айби билан 2005 йил январда Тошкент шаҳрининг Собир Раҳимов тумани суди томонидан жаримага тортилган эди. Ҳукм ижро этилгач ҳам ҳуқуқ-тартибот идоралари босими давом этгани сабабли Я.Жўраев Ўзбекистонни тарк этишга мажбур бўлган. Кўп ўтмай, Ўзбекистонда унга қидирув эълон қилинган.\nҲуқуқ ҳимоячилари Россия ҳуқуқ-тартибот органлари Я.Жўраевнинг ҳибсга олинишига Ўзбекистонда унга қидирув эълон қилингани, у ўз юртида ноқонуний жамоат ва диний ташкилот тузишда айбланаётганини асос қилиб келтираётганини билдирди.\n“Фуқаровий кўмак” инсон ҳуқуқлари ташкилоти ходимаси Елена Рябинина сўзларига кўра, Я.Жўраев қочқинлик мақомини сўраб Россия миграция хизматига мурожаат қилган. Ҳужжати қабул қилинганидан 5 кун ўтиб унинг сўрови рад этилган.\n“Ақлим бовар қилмайди, қандай қилиб 5 кун ичида масалани тўлиқ ўрганиб чиқиш мумкин!? Бу қарор эса шикоят қилиниш учун биринчи инстанцияга олиб чиқилган эди. Ҳали унинг экстрадиция қилиниши ҳақида гапириш ҳам мумкин эмас. Бу худди Рустам Мўминовнинг вазиятига ўхшаш, ўша ҳолат такрорланяпти”, - дейди Е.Рябинина.\nЭслатиб ўтамиз, Рустам Мўминов Европа инсон ҳуқуқлари суди қарорига зид равишда Ўзбекистонга бериб юборилган эди. Сурхондарё суди Р.Мўминовни “Ҳизб ут-таҳрир”га аъзоликда айблаб, 5,5 йилга озодликдан маҳрум қилган.\nМаълум бўлишича, Россия Бош прокуратураси 30 август куни Я.Жўраев экстрадициясини бекор қилгач, у озодликка чиқарилиш ўрнига Мещанск тумани судига олиб борилган. Туман суди эса унинг экстрадицияси ҳақида қарор чиқарган.\nЯшин Жўраевнинг адвокати Марина Морозова бу қарор ноқонуний эканини таъкидлади.\n“Чунки унинг қочқинлик мақомини сўраб қилган аризаси ҳали охиригача кўриб чиқилмаган. Шунга қарамай, унинг экстрадиция қилиниши ҳақида аллақачон қарор чиққан. Биз Мещанск тумани суди қарори юзасидан кассация шикояти ëздик. Бу мурожаатимиз Москва шаҳри суди томонидан 6 сентябрь куни кўриб чиқилади. Унгача Яшин Жўраев экстрадиция қилинмаса керак”, - деди адвокат.


Каримова Мияссар ЖамолиддиновнаАлимова Мухиба МузаффаровнаЖаббарова Юлдуз Джуманиязовна\nЎзбекистон тарихи кафедраси катта ўқитувчиси\nамалиёти кафедраси катта ўқитувчиси,\nЖаббарова Юлдуз Джуманиязовна\nамалиёти кафедраси ўқитувчиси,\nАннотация: Мақолада Соҳибқирон Амир Темур давридаги ер эгалиги муносабатлари темурийлар даврида ҳам давом этганлиги, бу мулк шакллари мамлакат иқтисодини кўтаришда муҳим омил бўлиб хизмат қилганлиги асослаб берилган. Лекин ерларни шахзодалар ўртасида суюрғол қилиб тақсимланиши, давлатнинг сиёсий жараёнларига салбий таъсир қилганлиги, бу Соҳибқирон Амир Темур давлатининг инқирозини темурийлар даврида, кучайишига олиб келганлиги тарихий манбаларга асосланиб ёритиб берилган.\nКалит сўзлар: Ер эгалиги, ер эгалиги муносабатлари, мулк шакллари, суюрғол, Тархон, вақф мулки, давлат ерлари, хусусий ерлар.\nТемурийлар даврида давлатнинг иқтисодий ҳаётида ер эгалигиасосий ўринни тутган бўлиб, бу даврда ҳам, аввалги даврларда бўлганидек, бутун XV аср давомида Мовароуннаҳр ва Хуросонда ер ва мулкчиликнинг асосан тўрт шакли: “мулки девоний” - давлат ерлари, “мулкий”–хусусий ерлар, “мулки вақф” - мадраса ва бошқа диний идоралар тасарруфидаги ерлар ва ниҳоят “ жамоа ерлари” бўлган. Деҳқончилик ерларининг катта қисми давлат мулки ҳисобланган. Бу ерларга аввалгидек мамлакат ҳукмдори - султон ёки амирлар эгалик қилган. Темурийлар даврида ҳам давлат ерларини суюрғол тарзида инъом қилиш кенг тарқалган.\nСуюрғол ерлари майдони, шарти ҳамда ер ва ёрлиққа эга бўлган шахсларнинг табақаси жиҳатидан турлича бўлган. Одатда, шаҳар ёки вилоятлардан тортиб, то алоҳида қишлоққача суюрғол шаклида инъом этилган. Бутун бир шаҳар ёки вилоятлар кўпинча ҳукмрон сулола намояндалари ёки йирик ҳарбий ва давлат мансабдорларига берилган. Бундай суюрғол ер ва мулклар кўпинча авлоддан-авлодга мерос бўлиб қолган. Суюрғол эгасига ўз суюрғоли доирасида амалдорлар тайинлаш, солиқлар ва турли тўловларни тўплаш ҳамда айбдорларни жазолаш ҳуқуқи берилган. Шоҳрух даврида Хоразм – Шоҳмаликнинг; Фарғона – Мирзо Аҳмаднинг; Тус, Машҳад, Обивард, Нисони ўз ичига олган Хуросон – Бойсунғур Мирзонинг; Қобул, Ғазна ва Қандаҳор вилоятлари Мирзо Қайду Баҳодирнинг суюрғоли эди. Суюрғол ёрлиғига эга бўлган вилоят ҳукмдорлари марказий ҳокимиятга фақат номигагина қарам бўлиб, одатда, улар деярли мустақил эди.\nСуюрғол эгалари тобелигини кучайтириш мақсадида марказий ҳокимият баъзан улар тасарруфига ер майдонларини қисқартирар ёки уларнинг маъмурий ва адлия жиҳатидан ҳақ-ҳуқуқларини чеклаб қўяр эди. Суюрғол эгаси марказий ҳукуматга бўйсунмаган тақдирда суюрғол ҳуқуқидан маҳрум бўлар ва ҳокимият унинг вилоятини бошқа шахсга берар эди. Бўйсунмагани учун Шоҳрух 1414 йилда Мирзо Искандарни, 1415 йилда эса Мирзо Бойқарони суюрғолдан маҳрум қилган.\nТемурийлар даврида майдони жиҳатдан майда ва суюрғол эгасининг ҳақ-ҳуқуқи анча-мунча чекланган суюрғол ерлари ҳам бўлган. Бундай майда суюрғол ерлари, одатда, хизмат кўрсатган кичик мансабдаги ҳарбийлардан тортиб, олий ҳукмдорнинг гвардиясидаги мунтазам қўшинларигача берилган. Бобурнинг ёзишича, Султон Ҳусайн Бойқаронинг 14 минглик гвардияси ва 40 минглик мунтазам қўшини (ғул)нинг ҳар бир аскарига 80 жариб, яъни 40 танобдан ер берилган. Навкарларга берилган бу ерлардан ҳам мутлақо солиқ ва тўловлар олинмаган.\nДеҳқончилик майдонларининг бошқа каттагина қисми мулк мақомидаги хусусий ерлардан иборат эди. Шубҳасиз, йирик мулкдорларнинг катта ер майдонлари ҳам, хусусий мулк ерлари қаторига кирган. Мулк ерларининг катта қисми маъмурий, ҳарбий ва диний арбобларнинг тасарруфида бўлган. Масалан, энг йирик мулкдорлардан Хўжа Аҳрорнинг 1300 га яқин ер-мулки бор эди. Бу мулкларнинг 300 қўшга тенг бўлган.\nБу даврда ҳукмдор томонидан йирик мулк эгаларига бирон хизмати учун тархонлик ёрлиғи бериш урф бўлган. Тархонлик ёрлиғини олган мулкдорлар барча солиқ, тўлоқ ва мажбуриятлардан озод қилинган. Тархонлик ёрлиғи, одатда, амир, бек, сарой амалдорлари, сайидлар ва бошқа юқори табақа вакилларига берилган. Бундай ёрлиқни олишга муяссар бўлган мулкдор исмига “тархон” сўзи қўшиб айтилган. Тархонлар кўпчилиги жуда бой бўлган. Масалан, бу даврда Хирот атрофидаги мулклар Дарвешали Тархон, Самарқанд ва Бухоро атрофидаги катта ер майдонлари Абуали Тархон қўлида эди. Бобур Абуали Тархоннинг шоҳона ҳаётини тасвирлар экан, унинг ҳашаматли саройи, хизматида уч минг кишидан иборат хизматкору навкарлари, ўтказган дабдабали тўй-томошалари, берган қимматбаҳо совға-саломлари, халққа қилган жабр-зулмлари тўғрисида ёзади.\nТемурийлар ҳукмронлигининг сўнгги даврида Бухоро, Самарқанд, Шаҳрисабз ва бошқа вилоятларнинг деҳқонларидан ҳамда шаҳар аҳолисидан йиғиладиган давлат даромадларининг анчагина қисми тархонлар қўлида эди. Мовароуннаҳрда улар катта иқтисодий базага эга бўлган. Мамлакатнинг сиёсий ҳаётида ҳам тархонларнинг нуфузли кучли бўлиб, катта сиёсий ҳуқуқдан фойдаланар эдилар. Ҳатто ўзаро низо жанжаллар вақтида тархоннинг қўллаб-қувватлаши бирорта вилоят ҳокимининг тақдирини белгилашда баъзан ҳал қилувчи аҳамиятга эга бўлган.\nXV асрда ҳам аввалги даврлардагидек катта ер майдонлари ва суғориш тармоқлари, шунингдек кўплаб дўкон, корхона, обижувоз, бозор, карвонсаройлар, масжид, мадраса, хонақоҳ, мақбара ва мозорларга бириктирилиб, улар мулки вақф деб аталган. Темурийлар даврида ҳам Мовароуннаҳр ва Хуросонда кўплаб масжид, мадраса, хонақоҳ, мақбара ва шифохоналар бино қилиниб, уларнинг барчаси вақф мулкига эга эди. Вақф мулкларидан тушган даромад масжид, мадраса, шифохона ва хонақоҳларнинг таъмири, жиҳози, шунингдек мутавалли, мударрис, табиб ва талабаларга бериладиган нафақалар ҳамда лангархона (мусофирхона) ва шифохоналарнинг кундалик харжлари (озиқ-овқат, ёқилғи ва ёритқичлари) учун сарф этилган.\nБу даврда деҳқончилик ерларининг маълум бир кичикроқ қисми қишлоқ аҳолисининг умумий тасарруфида бўлган. Бундай ерлар қишлоқ тўплари ёки жамоаларининг мулки ҳисобланган. Жамоа ерлари мулкчиликнинг қадимий турларидан бўлиб, улар кўпроқ тоғ олди ноҳияларнинг сувга муҳтож жойларида кенг тарқалган. Бундай жамоа мулкчилиги, одатда, тоғ жилғаларининг суви жамғарилган ёки ер ости сувларини юзага чиқариш учун қишлоқ жамоаларининг кучи билан барпо этилган машаққатли ва мураккаб сув иншоотлари – кулфакли ҳовузлар (майда сув омборлари) ва коризлар воситасида ўзлаштирилган ерларда вужудга келган. Кўпчиликнинг иштироки ва маблағи билан барпо этилган суғориш иншоотлари ва улар воситасида ўзлаштирилган ерлар жамоа мулкига айланган. Мулкчиликнинг бундай тури Темурийлар ҳукмронлиги даврида унчалик кенг тарқалмаган бўлса-да, ҳар қалай мавжуд эди.\nXV асрда Мовароуннаҳр ва Хуросонда ер эгаларини деҳқон, экин майдонларига ишлов берувчиларни эса музорий (зироатчи) деб юритилган. Зироатчилар қишлоқнинг меҳнаткаш табақасига мансуб бўлиб, улар тўрт гуруҳга бўлинган: 1) давлат ерлари (девон мулки) да яшовчи музорийлар; 2) мулкдорларнинг ерларини ишловчи музорийлар; 3) ўз ерига эга бўлган зироатчилар; 4) вақф мулкларида яшовчи музорийлар.\nМузорий давлат ёки вақф ерларида ҳам, тархон ёки суюрғол эгалари каби йирик мулкдорларнинг ерларида ҳам ёлланма зироатчи бўлиб, деҳқончилик қилган. Уларнинг ҳосилдан оладиган ҳиссаси ер эгаларининг ердан ташқари, уруғлик, омоч, ҳўкиз, от ва арава кабиларни берганига қараб белгиланган. Қандай ерда деҳқончилик қилишидан қатъий назар музорий ҳамма вақт солиқларни тўлар ва мажбуриятларни ўтар эди.\nДеҳқончилик ерларидан олинадиган асосий солиқ ҳирож (ёки мол) деб аталган. Хирож, асосан ҳосил етилиб,уни йиғиб олиш вақтларида маҳсулот, баъзан пул ҳолида тўланган. Солиқ ҳосилга ва ернинг унумдорлиги ҳамда сув билан таъминланганлигига қараб белгиланган. Жумладан, дарё, булоқ ва кориз сувлари билан суғориладиган обикор ерлардан хирож ҳосилнинг учдан бир қисми миқдорида олинган.\nАгар ҳосилнинг чўғи пастроқ бўлса, хирож тўққиздан икки, яъни 22% миқдорида тўланган. Лалмикор ерларнинг унумдорлиги обикор ерларга нисбатан паст бўлгани учун, лалмикорлик билан машғул бўлган музорийлар умумий ҳосилнинг олтидан бир, яъни 16,5 % миқдорида солиқ тўлаганлар.\nАмир Темурнинг баъзи бир ворислари унинг даврида жорий этилган солиқ миқдори ва тўлов тартибини бузмасликка, суиистеъмолликни олдини олишга ҳаракат қилганлар. Тартибга риоя қилмаган айрим маъмурларни жазога тортганлар.\nХулоса қилганда, Соҳибқирон Амир Темур давридаги ер эгалиги темурийлар даврида ҳам давом этди. Бу мулк шакллари мамлакат иқтисодини кўтаришда муҳим омил бўлиб қолди. Лекин ерларни шахзодалар ўртасида суюрғол қилиб тақсимланиши, давлатнинг сиёсий жараёнларига салбий таъсир қилдики, бу Соҳибқирон Амир Темур давлатининг инқирозини темурийлар даврида, кучайишига олиб келди.\nТемур Тузуклари. “Ғофур Ғулом номидаги Адабиёт ва санъат”. - 1996.- б.73.\nМуҳаммаджонов А. Темур ва темурийлар салтанати. - “Қомуслар бош таҳририяти”. 1996. - б. 68.\nМуҳаммаджонов А. Кўрсатилган асар. 69- б.\nТемур Тузуклари. “Ғофур Ғулом номидаги Адабиёт ва санъат”. - 1996. - б. 73.\nМуҳаммаджонов А. Кўрсатилган асар. 70-б.\nМуҳаммаджонов А. Темур ва темурийлар салтанати. “Қомуслар бош таҳририяти”. - 1996. б. 71.


«Манчестер Сити»нинг йиллик соф даромади 89 фоизга ўсди\n15:41 / 18.10.2016\nАнглиянинг «Манчестер Сити» жамоасининг ўтган мавсум якунларига кўрган даромади 479 млн долларни ташкил қилди. Бу 2014/2015 йилги мавсумдаги 430 млн доллар (358,1 млн фунт стерлинг) билан солиштирганда 11 фоизга ўсишни кўрсатади. Йиллик ҳисобот жамоа расмий сайтида маълум қилинган.\nБу жамоа учун рекорд кўрсаткич саналади. «Сити» бу орқали Англия премьер-лигасида даромад кўриш бўйича «Манчестер Юнайтед»дан кейин иккинчи ўринни қайд этган.\nКлубнинг ўтган мавсумдаги соф даромади миқдори 25,5 млн долларни ташкил қилган ва бу 89 фоизлик ўсиш демакдир.\nКлубнинг ўйинлар телетрансляциясидан оладиган даромади 19 фоизга ўсди, бунга «Манчестер Сити» ўтган мавсумда ЕЧЛ ярим финалига қадар етиб боргани сабаб ҳисобланади. Etihad Stadium стадионида ўтказиладиган уй ўйинларига чипталар сотилиши орқали кўриладиган даромад миқдори 21 фоизга ошди, бу 2015 йилнинг ёзида трибуналар кенгайтирилгани билан боғлиқ.\nBrand Finance маълумотига кўра, «Манчестер Сити» бренди баҳоси 905 млн долларни ташкил қилмоқда, бу қиймат 1 йил ичида 105 млн долларга қимматлашган. Brand Finance рейтингида ушбу клуб фақат «Манчестер Юнайтед», «Реал» ва «Барселона» жамоаларидан ортда қолмоқда - тўртинчи ўрин.\n«Манчестер Сити» City Football Group ҳолдинги таркибига киради, бу ҳолдинг АҚШда «Нью-Йорк Сити», Австралияда «Мельбурн Сити» ва Японияда «Йокогама Маринос» жамоаларини ўз ичига олган.\n«Шаҳарликлар»нинг қарзи йўқ. Шайх Мансур 2008 йилда жамоани сотиб олганди. Ўтган 8 йил давомида унинг сармоялари эвазига жамоа ўсишга эришди.\nЎтган мавсум якунидан кейин «Манчестер Сити» ёзда янги футболчилар хариди учун 140 миллион фунт сарфлади.\nҲолбуки 5 йил олдин «Манчестер Сити» мавсумни 194,9 миллион фунтлик зарар билан ёпганди. Молиявий яхшиланиш «Этиҳад» стадионида яна 8000 ўрин (бу орқали стадион сиғими 54,041 ўринга етди) ва City Football Group ҳамда China Media Capital Holdings томонидан 265 миллион фунт инвестиция киртилиши ортидан рўй берди.\nдаромад Манчестер Сити


Ҳазилнинг ҳам меъёри бор! - Fitrat.uz\nБош саҳифа / Мақолалар / Ҳазилнинг ҳам меъёри бор!\nҲазилнинг ҳам меъёри бор!\nAvgust 19, 2019\tҲазилнинг ҳам меъёри бор!da fikr bildirishni o'chirish 109 Кўришлар\nДинимизда ҳазиллашишнинг ҳам ўз одоби бор.\nРасулуллоҳ соллаллоҳу алайҳи васаллам: “Албатта мен ҳазил қиламан. Лекин фақат ҳақ сўзни гапираман” деганлар (Имом Табароний ривояти). Демак, киши ўзгалар билан қилаётган муомаласида ҳазиллашиши яхши хислат. Бироқ унинг гуноҳ ва маъсиятга айланмаслиги учун қуйидаги шартларга амал қилиш лозим:\nАввало ҳазилда меъёр бўлиши керак. Уламолар ҳазилни таомга солинадиган тузга ўхшатишган. Меъёрида бўлган ҳазил таомга маза киритган туз каби суҳбатнинг самимий бўлишига хизмат қилади.\nҲазил-мутойиба ёлғондан холи бўлиши керак. Аллоҳ таоло айтади: “…ёлғон сўздан ҳам четда бўлингиз!” (Ҳаж сураси, 30-оят)\nЁлғон сўз инсонлар қалбига озор етишига, ишончсизлик каби иллатларга сабаб бўлади. Шунинг учун гарчи ҳазилдан бўлса хам, ёлғон гапириш ҳаромдир.\nҲазил масхара ва камситишларсиз бўлиши керак. Кунларнинг бирида Расулуллоҳ соллаллоҳу алайҳи васалламнинг ҳузурларига бир аёл келди. Ўзига зарур маълумотларни олгандан кейин чиқиб кетди. Шунда Ойша розияллоҳу анҳу онамиз: “Бўйи пакана эканми?” – дея кулимсирадилар. Шунда Расулуллоҳ соллаллоҳу алайҳи васаллам: “Эй Ойша! Сен ҳозир шундай ёмон сўз айтдинки, агар шу сўзинг денгизга тушса, унинг сувини айнитиб юборарди”, дедилар (Имом Абу Довуд, Имом Термизий ривояти).\nБаъзи ҳазиллар кишиларнинг устидан кулиш, шаклу шамойили, ранги ёки бирор камчилигини масхара қилишдан иборат бўлади. Уламолар айтади: “Инсон Аллоҳ таоло қурган бинодир. Мана шу бинони вайрон қилган киши малъундир”. Демак, бу ҳазил нафақат инсонни, балки унинг яратувчиси бўлган Аллоҳ таолони масхара қилиш ҳисобланади. Аллоҳ таолонинг Ўзи сақласин!\nҲазил-мутойиба шариат хукумларига тил теккизишдан йироқ бўлиши керак. “Шариат қилдан нозик, қиличдан ўткир”, деган гап бежиз айтилмаган. Динимизда ҳукмлар борки, уларни ҳазиллашиб айтиш ҳам чин ҳисобланади. Аҳли илмнинг устидан кулиш эса Аллоҳ таолонинг илм сифатини камситиш, масхара қилишдир.\nБировнинг нарсасини сўроқсиз олиб ҳазиллашиш ҳам мумкин эмас. Абдуллоҳ ибн Соиб розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам айтадилар: “Сизлардан бирингиз ўз биродарининг матосини ҳазиллашиб ҳам, чиндан ҳам беркитмасин. Ким биродарининг хассасини олган бўлса ҳам қайтарсин”, дедилар (Имом Термизий ривояти).\nБировни қўрқитиш, чўчитиш – ҳазил эмас. Ҳазиллашиб бўлса хам мусулмон кишини чўчитиш ҳаром. Расулуллоҳ соллаллоҳу алайҳи васаллам саҳобалар билан ўтирганларида улардан бири ухлаб қолди. Бир киши арқонни илонга ўхшатиб ухлаган ҳамроҳига теккизди. Шунда у чўчиб уйғониб кетди. Расулуллоҳ соллаллоҳу алайҳи васаллам унга қарата: “Мусулмон киши учун бошқа бир мусулмонни чўчитиши ҳалол эмас”, дедилар (Имом Абу Довуд ривояти).\nҲазил-мутойибада фахш ва уят сўзлар, беҳаё қилиқлар ишлатилмаслиги керак. Аллоҳ таоло айтади: “Албатта имон келтирган кишилар ўртасида ёмон гаплар ёйилишини истайдиган кимсалар учун дунёда ҳам, охиратда ҳам аламли азоб бордир. (Ҳамма нарсани) Аллоҳ билур, сизлар эса билмассиз” (Нур сураси, 19-оят).\nКишилар хаёлига уят ишларнинг келишига сабаб бўладиган хар қандай гап-сўз ва ҳаракатлар қилиш ҳаромдир. Расулуллоҳ соллаллоҳу алайҳи васаллам: “Мўмин киши гап суқувчи ҳам, кўп ланатловчи ҳам, фахш сўзларни айтувчи ҳам, одобсиз ҳам бўлмайди”, деганлар (Имом Термизий ривояти).\nИнсон ҳар кимга ҳам ҳазил қилавермаслиги керак. Саъд ибн Абу Ваққос розияллоҳу анҳу ўз ўғлига бундай деди: “Обрўли, ҳурматли кишиларга ҳазил қилма, ўртада ҳасад ва адоват юзага келади. Разил, пасткаш одамга ҳам ҳазил қилма, сенга нисбатан журъатли бўлиб қолади”.\nХулоса шуки, инсон гапираётган сўзи хоҳ чин, хоҳ ҳазил бўлишидан қатъий назар, унинг сўзларини ёзиб турувчи фаришталар ҳозир турганини, яхши гапларига мукофот, бекорчи ва ёмон гапларига азоб берилишини ёддан чиқармаслиги зарур.\n“Усмон Зуннурайн” жоме\nмасжиди имом-хатиби Қ.Қамбаров\nАввалги Аллоҳдан ўзга ҳеч кими йўқ кимсадан қўрқ! ёхуд – мазлумнинг дуоси\nКейинги 16.08.2019 й. ШУКР ВА САБРНИНГ ФАЗИЛАТИ


Қирғизистон ҳудудида жойлашган Ўзбекистоннинг Чон-Ғори анклавида ўзбеклар қандай яшайди? | SOF UZ хабарлари\nҚирғизистон ҳудудида жойлашган Ўзбекистоннинг Чон-Ғори анклавида ўзбеклар қандай яшайди?\n20.02.2018 | Блог | 4758\nИлья Буяновский – Москвалик саёҳатчи. У собиқ иттифоқ давлатларини бирма-бир ўрганиб чиқмоқда, натижаларни varandej.livejournal.com блокида чоп этади.\nУнинг энг яхши кўрган йўналишлардан бири бу Марказий Осиё давлатлари. Илья 2016 йил куз фаслида Тожикистон, Ўзбекистон ва Қирғизистонга амалга оширилган икки ойлик саёҳати давомида Чон-Ғорига ташриф буюрди.\nЧон-Ғори қишлоғига тасодифий келиб қолиш қийин. Қирғизистон Баткент вилоятига саёҳлар кам келади, Чон-Ғори қишлоғи катта йўллардан узоқда жойлашган. Бироқ, узун қишлоқ кўчасидан ўтаётган йўловчилар тўсатдан унга бу ер Ўзбекистон ҳудуди эканлигини айтишса ҳайрон бўлмасин.\nФарғона водийсида давлат чегараси пайдо бўлиши СССРнинг адолатсизлик билан давлатлараро чегараларни белгиланишининг ёрқин ёдгорлигидир. Ўзбеклар, тожиклар, қирғизлар, шунингдек деҳқонлар ва кўчманчилар бу ерда ёнма-ён яшайдилар. Аҳолининг зичлиги ҳар квадрат километрга 600 киши тўғри келади. Чегаранинг мураккаб тузилишига кўра, совет ҳукуматига уч халқни ажратиш қанчалик қийин бўлганлигини кўриш мумкин.\nУшбу жараённинг натижасида анклавлар тизими вужудга келди. Қирғизистоннинг Баткент вилоятининг ичида Ўзбекистонга қарашли Сўх, Шохимардон, Чон-Ғори ва Жангайл, шунингдек, Тожикистонга тегишли Ворух ва Ғарбий Калач, Ўзбекистон ичида эса Қирғизистоннинг Барак ва Тожикистоннинг Сарвак ҳудудлари мавжуд.\nСўх — ўн минг аҳолиси бўлган тўлақонли тумандир. Ғарбий Калачда эса — одамсиз даладир. Шохимардонни чегарадан ўн километр ажратиб туради. Жангайл ва Сарвак — мамлакатнинг асосий ҳудуди тўғридан-тўғри кўриниб турган ҳудуд ҳисобланади. Сўхга бошқа туманлардан ҳатто Ўзбекистон фуқароларига кириш осон эмас. Чон-Ғорини бошқа қишлоқлар орасида кўрмасдан ўтиб кетиш мумкин. Шу ўринда, масалан, Қирғизистонда аҳолиси кўпчилиги ўзбеклар бўлган Араван, Арсланбоб ва ҳатто бутун бир Ўзган шаҳари ҳам бор, аммо улар ҳеч қачон анклав бўлмаган.\nҲар бир анклавда афсоналар мавжуд. Гўёки қачондир раис уни карта ўйинида ютқазган. СССРнинг эски атласларидан фақат Шохимардон олдиндан анклав бўлганлигини тушуниш мумкин: бу ерда Ўзбекистон севимли шоири Хамза ҳалок бўлган.\nБошқа анклавлар ўз республикаларидан аста-секин "ажралиб кетишди": кўчманчилар ерга бириктирилиб, янги қишлоқларни ташкил этишди. Республикаларнинг чегараларини аниқлаштириш кейинчалик амалга оширилди, ва турли йиллардаги хариталарда Ўзбекистоннинг Сўх дарёси бўйлаб узун бурчаги 1960 йилга келиб икки анклавга айланди.\nБу ерга Марказий Осиё давлатларининг нисбатан совуқ муносабатлари ва бир неча марта Жанубий Қирғизистонни қирғиз-ўзбек можароларини қўшса бўлади. Анклавлар кескинликни оширадилар, ва уларнинг кўпчилиги ҳудуд келишмовчиликларини келтириб чиқаради. СССР вақтидаги коммунистларнинг норасмий уйин қоидаларига кўра, уларни ҳал қилиш керак эмас, фақат адоватни сақлаб туришга хизмат қилади.\nЧон-Ғори анклави Сўҳ дарёсининг чап қирғоғи бўйича 5 километрга чўзилган. Кўндалангига эса бир километр ҳам чиқмайди. Мен шеригим билан анклавга яқинлашдик, электр харита билан солиштириб турдик, акс ҳолда анклавнинг чегарасини кўриб бўлмайди.\nҚирғоқнинг чап тепаликдан мен узун уйлар қаторига тикилиб, кузатиб турдим. У ерда Ўзбекистон белгиларини: масалан, байроқ ёки Хумо қуши белгисини кўриш умид қилдим. Сўх дарёси бўйлаб ўтган кўприкдан ўтганимизда чегарани ҳеч ким қўриқламаётганини тушундик. Биз дарё водийси бўйлаб уйлар томон йўл олдик.\nЙўлда ўтаётган чўпонлар ёки уйлар олдидаги ёрқин кийимдаги аёллар, бизга умуман эътибор беришмади, — бу ерларга чет эл сайёҳлари кўп ҳам ташриф буюришмайди.\nМен ҳатто шубҳаландим ҳам, аҳоли бу ерда анклав эканлигини билишармикан? Бу ерда машина тўхтади ва ёш йигит машинадан тушиб, табассум билан ерга кўрсатиб "Ўзбекистон ҳудуди! (Узбекистан территория)" деб айтди.\nБиз жавобан рус тилида жавоб бердик. Ушбу йигит, бу ерда энди асосан қирғизлар яшашмоқда, ўзбеклар йилдан йилга камайиб кетмоқда деб айтди; чегара йўқ, бирон ўзбек куч тизими ходими йўқ, трассанинг асосий кириш қисмида баъзан қирғиз аскарлари туришади. Ўзбекистон билан алоқа қилиши ҳақида саволимизга, суҳбатдошимиз тушунарсиз нарсаларни жавоб берди. Тушунимча, бирон нарса керак бўлганда у ерда боришади, бироқ Қирғизистонда яшашга ўрганиб қолишган.\nЧон-Ғорининг ягона асфальт қилинган йўли бу Қирғизистон қишлоғи билан ўтган йўл ҳисобланади. Ундан тепаликларга бурама йўлакчалар чиқиб кетади. Тепада катта ариқ ўтган, навигатор бизга аҳлат ташланган жойдан ўтишни таклиф қилади.\nБиз Чон-Ғорига биз "орқа томондан" кириб бордик. Қишлоққа асосий кириш йўли — шимолдан, у ердан Баткен-Ўш трассаси ўтган. У ерда Қирғизистон кичик ҳарбий пости жойлашган, бироқ у ерда машиналар танлаб текширилади ва улар давлат чегарасини кесиб ўтиш ҳақида штамп қўйиш ваколатига эга эмас.\nДеярли оддийгина қишлоқ\nТашқи кўринишда Чон-Ғори — энг оддий қишлоқ. Атрофида занглаган нефт кон насослар — қишлоқ кичик ва эски бўлган нефт кони олдида жойлашган.\nАнклавга пиёда кириб борганизда оддий қишлоқ ҳаётини кўрасиз: тор кўчалар орасида лой ғиштдан ясалган баланд деворлар, ўйилган эшиклар, яйловларда моллар, мевали боғлар ва тандирлардан тутун чиқишини кўрасиз.\nМарказий Осиё давлатлари чекка жойларда ҳаёт бир меъёрда давом этади ва бу кичик қишлоқда оддий инсон ҳаёти учун ҳамма нарса бор. Масалан, ҳовуз олдидаги ҳиёбон, у жойда ғозлар сузмоқда. Қишлоқдан чиқиш жойида — кичик масжид бор. Масжид ҳовлисида катта қабр тоши ўрнатилган.\nЧон-Ғорида шифохона ва мактаб бор. Шифохона деворида биз ўзбек тилида ёзилган плакатни кўрдик. Унинг тагида Қирғизистон давлат рақамли автомашиналар қўйилган. Бу ерда шифохона қоровули келди, у бизнинг паспортимизни текшириб, оқ йўл тилади.\nЧон-Ғоридаги катта ёшдагилар бизни вазминлик ва жуда ҳушмуомалик билан кутиб олишди. Болалар эса биринчи марта сайёҳларни кўрганидан ҳайрон бўлиб, қувнаб кетишди.\nКичик дўконда Ўзбекистон сўми ва Қирғизистон соми қабул қилинади. Бюджет ташкилоти ходимлари ойликларни сўмда олишади, қирғиз сомини эса Баткетдан савдогарлар ва Россиядан қайтаётган меҳнат муҳожирлари олиб келишади. Яқин атрофдаги Қирғизистон қишлоқ аҳолиси Ўзбекистон маҳсулотларини сотиб олиш учун келишади, шу жумладан ароқни. Бу ерда унга талаб мавжуд.\nЧон-Ғорида ўзбеклар қишлоқ аҳолисининг ярмини ташкил қилади. Аста-секин қирғизлар анклавни тўлдиришмоқда. Чон-Ғорининг ташқи тузилиши кўпроқ Ўзбекистонга ўхшайди, аҳолиси эса юз кўриши ёки кийими кўпроқ қирғизистонликларга ўхшайди. Бироқ бу ерда миллатлар ўртасида адоват излари йўқ.\nсаёҳат Ўзбекистон-Қирғизистон анклав Фарғона водийси\n23.02.2019 | 2303\n23.02.2019 | 1643\n23.02.2019 | 1866\n23.02.2019 | 2668\n23.02.2019 | 2796\n23.02.2019 | 3057\n03.02.2019 | 2305\n24.01.2019 | 2395\n10.01.2019 | 2979\n12.12.2018 | 3279\n25.11.2018 | 4483


Маънавият 05.03.2019 144\nЙигирма етти аср давомида турли номлар билан атаб келинган Кеш ва Нахшаб шаҳарлари катта тарихга эга. Ўрта аср ёзма манбаларида, хусусан, араб сайёҳлари ат-Табарий, ибн Ҳавқал, Муқаддасий, Истаҳрий ва марвлик сайёҳ Абдулкарим Самъоний асарларида уларнинг ички тузилиши, арки, шаҳристони, рабодлари ва маҳаллалари тўғрисида анча мукаммал маълумотлар мавжуд.\nУмуман олганда, бугунги Қашқадарё воҳасида қадимда ҳам, ўрта асрларда ҳам шаҳарлар ривожланган. Уларнинг қолдиқлари Қарши атрофидаги Ерқўрғон, Шуллуктепа, Қалъайи Заҳоки Морон, Кожартепа, Косонтепа, Обронтепа, Касбитепа, Кўҳна Фазли, Шаҳрисабздаги Узунқир, Подаётоқтепа, Қаландартепа, Олтинтепа, Сариқтепа, Қулоқлитепа, Одирмон шаҳар, Ғузордаги Хўжа Бузургтепа, Субахтепа, Ўликтепа, Лиҳлитепа каби бир неча ўнлаб йирик ёдгорликлар кўринишида гавдаланади. Улар ўрнида бир вақтлар обод шаҳарлар, гавжум маҳаллалар, маҳобатли саройлар, улкан арклар, шинам ибодатхоналар, масжидлар, сершовқин бозорлар фаолият кўрсатган, ҳар бир шаҳарнинг ўз номи бўлган.\nЎрта аср муаллифлари асарларида Насаф ва Кеш воҳаларида мавжуд бўлган кўплаб аҳоли манзиллари номлари келтирилган ва уларнинг марказий кентлардан қанча масофада жойлашгани айтилган. Лекин айни ўрни ҳозирги қайси йирик ёдгорликка нисбатан олингани номаълум. Мана шу солиштириш, қиёслаш ёки таққослаш археология фанида "локализация қилиш" деб аталади. Мисол тариқасида келтирадиган бўлсак, Насаф шаҳри Шуллуктепа ёдгорлиги билан, қадимги Никшапайа ёки Нахшаб Ерқўрғон ёдгорлиги билан, Косон шаҳри Косонтепа билан, Касби шаҳри Касбитепа билан, Паздава шаҳри Кўҳна Фазли ёдгорлиги билан локализация қилинади. Кейинги йилларда ана шу йўналишда олиб борилган ўрганишлар натижасида ёзма манбаларда тилга олинган Қашқадарёдаги ўнлаб шаҳар ва қишлоқлар воҳанинг турли ҳудудларида жойлашган маълум ёдгорликлар билан локализация қилинди.\nМасалан, ҳозирги Қаршининг Косон томонида жойлашган Ерқўрғон харобалари улкан шаҳарнинг бизгача етиб келган ўрнидир. Шаҳар тахминан милоддан аввалги VIII-VII асрларда, шу атрофдан оқиб ўтган йирик Рўдаксой ариғи атрофида жойлашган қадимий деҳқончилик қишлоғи негизида шаклланган. Тадқиқот жараёнида бу ерда жуда қадимги бир деворга дуч келдик, у ўша қишлоқни ўраб турган мудофаа деворининг қолдиқлари бўлиши мумкин. Кейинчалик тахминан 3-4 гектарни эгаллаган кўҳна қишлоқ кенгайиши натижасида унинг атрофидаги 35-40 гектар майдон мудофаа деворлари билан ўраб олинган ва шу тариқа қуйи Қашқадарёда улкан қалъа кўринишидаги илк шаҳар пайдо бўлган.\nМаълумки, бир қатор жанглардан сўнг Аҳамонийлар Ўрта Осиё ҳудудларини ҳам ўз салтанати таркибига киритадилар. Қадимги Суғд ҳақида маълумот берувчи дастлабки ёзма манбалар Аҳамонийлар салтанати пойтахти Персепол шаҳридаги сарой харобаларидан топилган. Тошларга ишланган бўртма тасвирларда Аҳамонийлар саройига ўлпон олиб келаётган чўққисимон бош кийимли кишилар тасвирланган. Унда шунингдек, бу кишилар узоқ Суғд ўлкасидан келаётганликлари ҳақидаги битик ҳам бор. Қадимги юнон тарихчиси, Геродот суғдийларнинг Аҳамонийлар саройига бир йилда қанча ўлпон тўлаганликлари ҳақида маълумот беради. Суғд тўғрисидаги маълумотлар қадимги зардуштийларнинг муқаддас китоби "Авесто"да келтирилган ва унинг қадимги диний-мифологик қисми Гаталарда "Гава Суғда" ("Суғд қишлоғи") номи билан тилга олинган. Айрим олимлар "Гава Суғда" ("Суғд қишлоғи") биз юқорида келтирган Ерқўрғон ўрнидаги қадимий қишлоқ бўлган, деган фикрни илгари сурадилар.\nАҳамонийлар даврида Ерқўрғон ўрнидаги шаҳарда қурилиш ишлари олиб борилган, шаҳарнинг қадимий мудофаа деворлари таъмирланган. Унинг қолдиқлари ҳозиргача ҳам сақланиб қолган.\nИкки юз йилдан ортиқроқ ҳукм сурган қудратли Аҳамонийлар салтанати Македония подшоси, саркарда Александр (араб манбаларида бу шахс Искандар Зулқарнайн номи билан машҳур) томонидан беш йил давом этган жанглар оқибатида тамомила маҳв этилган.\nАҳамонийлар салтанатининг деярли барча ҳудудларини қўлга киритган Александр ўзининг интизомли легиони билан бу давлатнинг шарқий ҳудудларига қараб йўл олади. Лекин Аҳамонийлар давлатининг узоқ шарқий сарҳадларида жойлашган Суғд устига қилган юришлари кутилмаганда қаттиқ қаршиликка учрайди. Ваҳоланки, Александрнинг фикрига кўра, Аҳамонийлар салтанати қулаган, унинг асосий қўшинлари тор-мор этилган, олис, чекка ҳудудлардаги вилоятларда унга қаршилик кўрсатадиган куч қолмаган эди. Олд Осиё, Миср ва Эронга қилган юришларида мағлубият нималигини билмай, бошқа халқларга нисбатан беписандлик кайфиятида шарққа йўл олган юнон қўшини олис ва чекка ўлка ҳисобланган Суғдда, маҳаллий аслзода Спитамен бошчилигидаги маҳаллий қўшиндан қақшатқич зарба олади ва биринчи жангдаёқ юнон қўшинларининг катта қисми қирилиб кетади.\nЛекин енгилмас саркарда Александр қисқа муддатли саросимадан кейин ўз режаларини амалга ошира олди ва бир неча йил давомида, босқичма-босқич Суғдни тўлалигича бўйсундиришга эришди. Суғднинг кўплаб шаҳарлари, юзлаб қишлоқлари бирин-кетин ўша даврнинг энг илғор ва интизомли армияси бўлган юнон қўшинларига таслим бўлишга мажбур бўлдилар. Таслим бўлишни истамаган шаҳарлар вайрон этилиб, аҳолиси қириб ташланган.\nАлександр келган пайтда Қашқадарёда иккита шаҳар - унинг юқори оқимидаги Шаҳрисабз воҳасига қарашли Узунқир, қуйи Қарши воҳасида эса Ерқўрғон мавжуд бўлган.\nЯқинда Афғонистон ҳудудида эрамиздан аввалги IV асрга оид оромий ёзувида битилган бир ҳужжат топилган. Хужжат Бақтр сатрапи (ҳокими)дан ўз ҳукмронлиги остида бўлган Хулм ҳокими Багаванта номига юборилган хат бўлиб, унда Никшапайа ва Кеш шаҳарлари атрофларидаги мудофаа иншоотлари қурилишини назорат қилиш учун қўшин юборилиши буюрилган. Бу хат ўз мазмунига кўра, Александр Македонскийнинг Суғдга ҳужуми арафасида ёзилган.\nУмуман, тарих синоатларга бой. Уни қанча ўрганган сари қизиқ ва турли ёндашувларга сабаб бўладиган маълумотларга дуч келаверамиз. Бироқ шу фикр ўзгармаски, қадим Кеш ва Насаф илк шаҳарсозлик маданияти ривожланган манзиллар қаторида қолаверади.\nЎзРФА Археологик тадқиқотлар институти қадимги давр археологияси бўлими бошлиғи, тарих фанлари доктори


Тадбиркорлар онлайн касса аппаратларини синовдан ўтказишлари мумкин\nЎзбекистонлик 500 нафар тадбиркор бепул онлайн назорат-касса аппаратларига эга бўлиши мумкин. Уларга фискал маълумотлар операторлари хизматлари ва техник кўмак ҳам бепул тақдим этилади. Бу ҳақда Давлат солиқ қўмитаси матбуот хизмати хабар қилди.\nУшбу синов лойиҳаси 1 июлга қадар давом этади, апробация учун жами бўлиб 500−1000 та назорат-касса онлайн машиналарини тарқатиш режалаштирилган.\nТошкентда чакана савдо билан банд ва назорат-касса машиналаридан фойдаланаётган юридик шахслар синов лойиҳаси иштирокчиси бўлиши мумкин. Бунинг учун onlinekassa.uz портали орқали рўйхатдан ўтиш ва ариза қолдириш лозим.\nОнлайн касса аппаратлари нақд пул тушумларининг камайиши, харидорларга чекларни бермаслик, фискал хотирали машиналар маълумотларини ўзгартириш, ускуна йўқолган тақдирда, товар айланмаси ҳақидаги маълумотларни сохталаштириш каби ҳолатларнинг олдини олади.\nОнлайн касса аппаратлари нафақат савдо нуқталаридаги тушумларни назорат қилиш, балки ҳудудларда айрим турдаги маҳсулотлар нархларини, уларнинг сотилиш ҳажмларини таҳлил қилиш, нархларнинг сунъий равишда кўтарилиши ёки туширилиши сабабларини ўрганишга ҳам ёрдам беради.


ТИШ ОҒРИҒИ « Ўзбекистон Халқ Ҳаракати\n18 November 2013 - 10:51\nМенинг тишларим яхшигина эди, ҳаммаси бут-бутун, ҳач оғримайди. Фақат битта камчилиги бор, юқориги қозиқ тишлар бир оз олдга туртиб чиққан. Буни ҳалқ орасида “Ўғри таш”-дейишади.\nХуллас, шу ўғри тишлар менинг “ҳуснимни” бузиб турар эди.\nМаслаҳатчиларнинг гапларига кўра, бу тишлар олдириб ташланса, бошқа тишлар сурилиб, ўрни тўлиб, тишлар тeп-текис бўлиб қолар экан. Демак, мен бус-бутун тишларимни олдиришим керак. Аммо, айтингчи, ким тиш дўхтиридан қўрқмайди? Менимча ундан қўрқмайдиган одам бўлмаса керак. Иккинчи масала: Саддам Хусейн қўлга тушган ва олий жазога ҳукм қилинганини эшитган эдим. Бу жазо, осиб ўлдириш эканлигини ҳам эшитиб, мен жуда ғалати аҳволга тушиб қолдим. –Қандай қилиб, ҳали айтарлик ёш, навқирон, бақувват инсонни ақлу-хуши жойида, инсон осиши, яъни ўлдириши мумкин.\nАхир, Аллоо Таолоо яратган бир мўжизани биз оддий ҳаракат, арқондан сиртмоқ ясаб, унинг ьўйнига солиб, оёғи остидан табуреткани уриб, олиб ташлаб, кунфая кун қилсак? Қандай қилиб ўзимизнинг онгу-шууримиз билан етиб бўлмайдиган, “ҲАЁТ” аталмиш бетакрор, олам каби бир сирли, ақл билан яратиб бўлмайдиган нарсани бир ҳаракат билан чилпарчин қила оламиз? Қандай қилиб, нафас олиб турган, ҳар бир хужайрасида ҳаёт лоппиллаб турган тирик вужудни битта арқон солиш билан бир уюм гўштга айлантирамиз?! Бу саволлардан мен ақлдан озаёздим. Мен истайманми, йўқми, бу ҳаёт ўз тартиб қоидаларига биноан давом этаверар экан.\nМана, ўғри тишларимни олдириб ташладим, Саддам Хусейнни эса осб ўлдиришди. Бу хаётнинг шафқатсиз қоидада давом этаётганлигини билдиради. Тиши оғриган, аммо ҳали тиш дўхтирига бормаган одам, доим хавотирда юради. Одамлардан қайта-қайта сўрайди, нима бўлади, қандай бўлади, оғрийдими, қандай оғрийди? Одамлар эса албатта ўз қаҳрамонлигини кўрсатишга интилиб, қўшиб-чатиб, ваҳима билан тиш олдириш, солдириш процессини тасвирлаб берадилар.\nСаддам Хусaйнни осиб ўлдиришди, мен уни осиш жараёнининг видеосини кўрдим. Сиз ҳам кўрган бўлсангиз керак. Кўриш жараёнида сиз ҳам мен каби инсониятга, шу қабиҳ амалиётни бажараётган “инсон”ларга нисбатан нафрат, ўзимизга нисбатан надомат сезгандирсиз?\nБор йўғи 3-4 минут давом этадиган кадрлар… мана, Саддамни олиб келишаяпти. Мана ҳукм ўқилаяпти. Мана, унинг бўйнига солинадиган, йўғон арқон, сиртмоқ. Мана Саддамга Қуръон тиловат қилинди. Мана Саддам калима келтираяпти, жаллодла арқонни унинг бўнига солишар экан, негадир арқон билан бўйин орасига рўмолча қўйишаяпти. Кадрда шарақлаган овоз эшитилди, бир неча сониядан кейин Саддамнинг жонсиз танаси кўрсатилди. Одамлар муқаддас араб тилида нималарнидир айтиб, ҳайқириб туришибди.\nТиш солдиришга борганингизда ҳам, аввал навбат кутасиз, навбат келгач худди Саддам сиртмоққа яқинлашиб бораётган ҳолатдагидай, юрак увишиб, креслога ўтирасиз. Врач келади, оғзингизни очасиз. У оғзингизни текшириб бўлиб, керакли жойга нина санчади… процесс кетди… вақт ўтиб, тишларингиз теп-текислигини кўрган бошқалар тиш солиш қандай бўлишини сўрашади. Сиз эса қўшиб-чатиб, ўз қаҳрамонлигингизни кўрсатишга интилиб….\nҲа, зулм кучайгандан кучайиб бораяпти. 24 йиллик умримиз гам-алам, азоб-уқубат, хўрлик, тушкунлик ичида ўтди. Биз эса, “Қўй тинчлик керак!”-деб, ўғри тишларимизни рўмола билан беркитиб, Саддамларни қатл этишнинг нақадар жирканч нарса эканлигини ўйлаган ҳолда яшаб келаётирмиз. Тинчлик, тинчлик, тинчлик!…. Тиш эса ҳар тун оғриб, азоб беради. Биз эса эртага, тонг отса\n[07:24:12] Эркин: албатта дўхтирга бориб олдириб ташлашни ният қиласиз. Эрталаб эса янги кун ташвишлари билан андармон бўлиб, яна тиш олдириш қолдирилади. Қизиқ ҳолат. Инсон психологияси шунчалар мураккаб. Тинчлик, хотиржамлик тилайман! Бу одатий сўзлар бизнинг психологиямизга ўрнашиб қолган. Гўё тинчлик бузилса, ҳамма нарса остин-устун бўлиб кетадигандай. Зулм – тинчлик, бу икки қарама-қарши, бир-бирини инкор этувчи ҳолатларни биз қўшиб қўйдик. “Зулм бор, аммо тинчлик ҳам борда!”\nБу”тинчлик”да болангизнинг қоронғи, совуқ уйда, оддий нон-чой билан ўтаётганлиги, тонг отар-отмай ибтидоий даврлардагидек ўчоққа таппи қалаб, чой қайнатиш, қора ундан пиширилган, суви қочган нон билан кифояланиб, эски президент туҳфаси бўлмиш портфелни кўтариб кетаётган, рангпаргина болларингизга қараб, Худога шукр, тинчлик бўлсин,деб қўйишингиз.\nЗамон ўзгарди, тиш арралаш, таъмирлаш, солдириш шу қадар ривожланиб кетдики, агар тиш солдиришга байрамга боргандай кайфиятда борасиз,-десам ишонаверинг. Замон ўзгарди. Бугун ҳар қандай жиноятчини осиб, отиб, токка солиб ўлдириш ўрнига замонавий жиҳозланган, ўмрбод сақланадиган қамоқхоналар мавжуд. У Чикотилло бўладими, Саддамми, Каддафими, бир умр, шу қамоқда қилган гуноҳларига тазарру қилиб ўтишади. Мана энди сизни инсониятнинг нақадар тубанлиги масаласи тинч қўяди. Энди сизнинг қўлларингиз қонга бўялмаган, энди сиз инсонсиз. Зулм остида яшаб келаётган миллатдош, ватандошлар. Албатта, бу зулмдан қутилиш керак. Албатта биз ўз инсоний қиёфамизга қайтишимиз керак. Албатта биз чет элларда хўрлик, зорликда юрган гастербайтерларимизни, танасини савдога қўйган аёлларимизни ўз она ватанимизга, Ватан бағрига қайтариш, қайтарганда ҳам тинч, осуда, гўзал ҳаёт қучоғига қайтаришимиз лозим.\nАлбатта, сендан ҳаракат-мендан барaкат, деган нақлга амал қилиш, эулм ўчоғи бўлган Каримов оиласи ва ҳамтовоқларидан қутилиш керак. Бу бутун ҳалқ бир тан-бир жон бўлиб кўчага чиқиши, бир-бирининг кўзига ифтихор билан қараш, бир-бири билан фахрланиш орқалигина бўлади.\nБуни инқилоб дейдилар.\nАлбатта, бир оз тинчликдан, лоқайд тинчликдан воз кечишга тўғри келади. Лекин натижа ўлароқ, биз ҳаммамиз қўйлар тўдасидан инсонлар жамиятига айланамиз. Мақола бошида айтгандай тишларимиз бут, қўлларимиз тоза ҳолда бўламиз.\nБиз урушга қаршимиз, Аммo бу зулмдан қутилиш учун ҳаракат керак. Ўзбекистон Халқ Ҳаракати мана шу йўлда сизга кўмакдош бўлади.\nАлбатта, баъзиларнинг миясига ўрнашиб қолган, уззу кун телевидение орқали кўрсатилаётган қонли кадрлар бизни чалғитади. Биз инқилобни шундай тасаввур қилиб ўрганиб қолганмиз. Ва бундан ваҳимага тушамиз. Аммо замон ўзгараяпти. Алмисоқдан қолган услубларнинг ўрнини янги, замонавий технологиялар эгаллаяпти.\nШу сингари жаноб Мухаммад Солиҳ бошчилигидаги ЎXҲнинг Ўзбекистон ичидаги тизилмаси ҳам замонага мос имкониятлар билан ҳаракат қилиш имкониятига эга тизилмага айланган. Унинг таркибида ақл фаросатда замонамизнинг илғор ғоялари билан иш олиб борувчи мутахассислар йиғилишган. Улар сиз билан биргаликда зулм машинасидан қутилиш механизмини ишлаб чиқиб, қўлини ҳаракатга келтириш тугмачасида тутиб турибди.\n30 миллионлик аҳолига эга давлат, Ўзбекистон Марказий осиёда энг етакчи давлат ҳисобланади. Саноат инфраструктураси ривожланган, улкан моддий ресурсларга эга бўлган жумҳурият. Аҳолиси интеллектуал жиҳатдан ривожланган. Бугунги кунда иқтисодий қийинчиликлар гирдобида қолган халқнинг деярли 30 фоизи эмиграцияда. Ватанда қолганлар эса Каримов зулми остида охирги чегарага етиб қолган. Хукумат кейинги кунларда ўлим талвасаси, агония ҳолатида. 24 йилдан бери халқ қонини ичб тўплаган бойликларини сақлаб қолиш мақсадида Гулнора-Твиттер-Иноятов- Каримов-Одил суд-Бойликларни юртга қайтариш-Аргентина музокаралаи…сценарийсини ижро этишаяпти.\nДемак, уларнинг шу даврда халқ билан ишлари йўқ. Ўзинг учун ўл етим. Яшайсанми, ўласанми, очмисан-тўқмисан, ишлари йўқ. Демак, халқ ўз ҳолига ташлаб қўйилди, жамият қонунларига кўра, хаос албатта янги тартибни келтириб чиқаради.\nБугунги хаос анархияга айланиб кетмаслиги учун халқ бирлашиши, керакли йўналишни белгилаб, ҳаракат қилиши керак.\nЎзбекистон Халқ Ҳаракати халқ бирдамлиги асосида кураш йўлини белгилаб олди. Каримов зулм машинаси ич-ичидан емирилаётганлиги маълум ва ошкор бўлди. Куч ишлатар, қонун чиқарувчи, бажарувчи орган рахбарлари Каримовдан ўрнак олган ҳолда, йиққан терган бойликларини халқ кўзидан узоқроққа яширишга уриниб ётишибди. Улар билишадики, бу хукумат ўз умрини яшаб бўлди. Энди у ўз ходимларини эмас, ўз ўзини ҳам сақлаб қололмайди. Ота боласини, бола отасини тепкилаб бўлсаям жонини сақлаб қолиш ниятида. Шу вазиятда халқ оммаси кўчага чиқадиган бўлса, Каримов Аргентинсига жўнаб қолади. Чунки у ошини ошаб, ёшини яшаб бўлди. Унга энди на ҳокимият, на халқ, на ватан керак. У энди қолган умрини, бирор тинч гўшада,халқ қони эвазига йиққан боликлари устида, эртаклардаги аждаҳо мисол ўтказиш ниятида. 20 миллиард долларга ўз халқини сотган иблис қочаётир. Биз эса бу ҳолатга ўз таъсиримизни ўтказиш имкониятига эга бўлишимиз зарур. Яъни, ҳукумтни одил, халқпарвар, иймо-эътиқоди мустаҳкам инсон теварагида жипслашиб, бундан буён элимизни хорлик, эорликка мубтало қилмайдиган ҳукуматга эга бўлишга ҳаракат қилишимиз лозим. Ўзбекистон Халқ Ҳаракат шу мақсадни кўзлайди ва амалга ошириш учун барча имкониятларни ишга солади. Токи эулмкорлар абадул абад таназзул гирдобида ғарқ бўлсинлар. Халқ эса чин инсоний ҳаёт кечириш имониятига мушарраф бўлсин.\nТишинг оғрияптими? Дўхтирга бор. Асосийси бошлаш, процесс бошландими, у ёғига вазият ўз ўзини бошқариб кетаверади.\nИншооллоҳ, ҳақ йўл бизнинг йўлдир!


Kia Optima универсалининг расми ва тафсилотлари ошкор этилди » Скачать музыку бесплатно новинки музыки 2016-2017\nKia Optima универсалининг расми ва тафсилотлари ошкор этилди\nКомментариев: 0 Просмотров: 739 Дата: 18-02-2016, 19:14 Kia компанияси Optima Sportswagon универсалининг суратларини расман намойиш қилди. Дебют март ойида Женевада ўтказилиши мўлжалланган. Kia Optima Sportswagon ташқи қиёфаси ўтган йилги Sportspace нишона нусхасининг (концепт) услубида яратилган. D сегментига мансуб серияли универсал узунлиги 4855 мм, кенглиги — 1860 мм, бўйи — 1470 мм ғилдираклар базаси 2805 мм. Optima SW узунлиги Optima седанига мос келади, аммо универсалнинг юк солиш бўлими седанникидан 48 литрга каттароқ (533 литрга тенг). Универсалга 163 от кучига эга бензинли мотор ўрнатилади. Бундан ташқари, харидорда 1,7 литрли 141 от кучига эга дизель двигателли версияни танлаш имкони ҳам бор. Худди седан сингари Optima SW универсалининг ҳам GT ва GT Line турлари мавжуддир. Улар бир-биридан ташқи ва ички кўриниш жиҳатдан бироз фарқ қилишади. Kia Optima Sportswagon 2016 йилнинг тўртинчи чорагидан бошлаб сотилади. Нархи хусусида, ҳозирча, маълумот йўқ. - деб хабар бермоқда Carzone.uz нашри.


Евро-2020 кўчирилди. Қарорнинг Европа футболига таъсири\n19 март, 2020, 19:00\nТеглар:Евро-2020 | Трансфер | УЕФА чемпионлар лигаси\n2020 йилда бўлиб ўтиши кўзда тутилган Европа чемпионати коронавирус сабаб 2021 йилга қолдирилди\nЯқинда 2020 йилда бўлиб ўтиши кўзда тутилган Европа чемпионати коронавирус сабаб 2021 йилга қолдирилгани ҳақида расмий хабарлар чиқди. Биз эса буни таҳлил қиламиз.\nНега бир йил муддатга кечиктирилди?\nАгарда коронавирус пандемияси жиловланиши ёки бартараф этилиши тезроқ бўладиган бўлса, июнь ойигача Европа давлатларидаги чемпионатлар тугатилиши кўзда тутилди. Агарда Евро-2020 ни худди 2022 йилда Қатарда бўлиб ўтадиган мундиални қишга кўчиришгандек кейинроққа қолдиришса, ташкилий масалалар бўйича муаммолар келиб чиқиши мумкин эди. Евронинг гуруҳ босқичи бутун Европа бўйлаб ўтказилса, ноябрь ё декабрь ойида жароҳат олган футболчилар нима қилишади? Улар бутун йил давомида дам олмасдан ўйнай олишмайди.\nШунинг учун бир йилга кечиктириш – энг тўғри қарор. Руминиялик ва италияликлар жуда тўғри фикр билдиришди: Евро-2020 энди Евро-2021 бўлади.\nКўчиришдан ким азият чекди?\nМухлислар, меҳмонхона ва туроператорлар зарар кўриши турган гап. Футболда-чи? Бу ерда ким азият чекишини аниқ айта олиш қийин. Лекин мусобақа фаворитларига салбий таъсир қилиши мумкин. Асосий футболчилари бир йилга “кексайишади”, масалан, Португалия терма жамоаси юлдузи Роналду 36 ёшда бўлади. Бу жуда катта муаммо бўлмаса-да, таъсир қилиши мумкин мисоллардан биридир.\nФранцузлар фаворитлигича қолишади, Англияда Нидерландия каби кичик бўлса ҳам имконият қолмайди. Манчини Италия терма жамоасини яхши шакллантира олди. Бир йилдан кейин ҳам улар худди шундай ўйин кўрсатиши мумкин. Ёш немислар эса бу пайтда улғайган бўлишади.\nБаку, Санкт-Петербург, Рим, Лондон шаҳарлари билан биргаликда яна 8 та шаҳарда мусобақа шукуҳи кезади. Умид қиламизки, у пайтда ҳеч қанақа вирус халақит қила олмайди.\nНега УЕФА товон пули талаб қиляпти?\nЧеферин молиявий томондан зарар кўриш эҳтимоли кам. Шунинг учун бу хабар ғалати туюлди. УЕФА лига ва клублардан Евро-2020 мусобақаси кўчирилгани муносабати билан 275 млн фунт олмоқчи. Лекин бу ерда клубларнинг айби нима? Пандемия келиб чиқишига улар айбдор эмас-ку! Мана шу ерда бир назарияни кўриб чиқсак, Чеферин жамоалар мусобақаларини тугатиб қўйиши учун тақвимдаги ёзги вақтни уларга бермоқчи. Агарда тўлов қилишмаса, улар миллионлаб пул йўқотишади, агарда тўлов қилишса, мусобақаларини ёзда ўтказишига рухсат олишади.\nТоп-5 чемпионатлари мавсумни якунлаб қўйишадими?\nЕвро-2020 кўчирилди, Жанубий Америка мусобақаси ҳам бошқа муддатга қолдирилди, демак, Европа футболи қолган ўйинларни Мессини ҳам, Неймарни ҳам йўқотмаган ҳолда охирига етказиб қўйилиши мумкин.\nБутун дунё вирусга қарши вакциналар ишлаб чиқилишини интиқ бўлиб кутяпти. Футболчилар ҳам томошабинларсиз стадионларда тўп суришни хоҳлашмаяпти. Бу карантин жамоалар бюджетига ҳам анча зарар келтиради. Евронинг кўчирилиши эса мамлакат чемпионатлари охирига етказиб қўйилиши учун имконият. Энди Чемпионлар Лигасини ҳам, Европа Лигасини ҳам ёзнинг бир неча ҳафтасига кўчириб ўтказиш мумкин. Трансфер ойнаси сентабрь ойида ҳам очиқ бўлиши эҳтимоли бор. Чеференнинг қароридан кейин гранд жамоалар қарши чиқиши кутилган эди. Чунки муҳим ўйинлар мартда ўтказиладими, июньда ўтказиладими, доимо диққат-марказда бўлади. Лекин ҳамма вазиятни тушунган ҳолда ҳаракат қиляпти.\nСоғлиқ пулдан ҳам тақвимдан ҳам муҳимроқ нарса. Шунинг учун мухлислар ҳам, футболчилар ҳам бирдамликда бу вазиятда бир-бирини тушунишмоқда.\nПандемия муаммоси тезроқ бартараф этилишини кутиб қоламиз. 2021 ва 2022 йилда футбол мухлисларини жудаям қизиқарли мусобақалар кутиб турибди.\nУЕФАда "Евро-2020" чипталарини қайтариб олиш бўйича портал иш бошлади


Жасур Умиров бақирмасдан қўшиқ айтолмаслигини тан олди - 12 Июля 2016 - www.SheJoT.CoM\nГлавная » 2016 » Июль » 12 » Жасур Умиров бақирмасдан қўшиқ айтолмаслигини тан олди\nХонанда Жасур Умиров бақирмасдан қўшиқ айтолмаслигини тан олди.\n"Тушунаман, маҳзун тарона мухлис қалбидан тезроқ жой олади. Уни эшитиш ҳам тингловчи учун мароқли. Лекин анча вақт илгари "Атиргул” номли сокин тарона яратишга уриниб кўрдим. Қўшиқ мавзуси ҳам, мусиқаси ҳам ёмон эмасди. Аммо кўпчилик бу Жасур Умировга ярашмаган қўшиқ бўлибди, деб эътироз билдирди. Тўғри, балки бу таронам ҳам ўз тингловчисини топгандир, бироқ хит даражага етмаган. Шу-шу кўпроқ ўз йўналишимга содиқ қолиб, янги ижод намуналарини яратишга астойдил ҳаракат қилиб келяпман. Ўйлашимча, қўшиқларимда фақат бақиришим керак”, дея "Сабо” газетаси мухлислари берган саволларга жавоб берди Умиров.


Украина чет элликлар учун чегараларини яна очди - Daryo\n08:51, 29.09.2020 10355\nУкраина чет элликлар учун чегараларини яна очди\nЧет элликларга Украинага эркин киришга рухсат берилди, деб хабар бермоқда «РИА Новости». Қайд этилишича, чет элликларнинг мамлакат ҳудудига киришига чеклов 28 сентябрдан бошлаб олиб ташланди.\n«Интерфакс»нинг ёзишича, давлат чегара хизмати вакили Андрей Демченко айни пайтда чет элликларнинг Украинага киришида ўзини изоляция қилиш ёки суғурта полиси билан боғлиқ алоҳида талаблар йўқлигини айтган.\nПандемия туфайли Украина чегараларини чет элликлар учун 28 августдан 28 сентябргача ёпишни мамлакат вазирлар маҳкамаси қарор қилганди. Мамлакат президенти Владимир Зеленский буни тўғри қарор деб ҳисоблаб, Украина ўз фуқароларини ҳам, мамлакатга келадиган бошқа давлат фуқароларини ҳам хавф остига қўя олмаслигини таъкидлаган. Кейинчалик вазият барқарорлашгач, Украина чегаралари, албатта, очилишини билдирган.\nМамлакатда умумий карантин 12 мартдан жорий қилинди. 11 майдан бошлаб айрим чоралар юмшатилган ва маҳаллий ҳукуматга вазиятга қараб карантинни кучайтириш ёки камайтириш ҳуқуқи берилган. Яъни бутун мамлакат бўйлаб эмас, фақат тегишли ҳудудлардагина чекловлар кучайтирилган. Кейинчалик карантинни ноябрь ойигача узайтиришга, шунингдек, айрим тоифалардан ташқари чет элликларнинг 28 сентябрга қадар мамлакат ҳудудига киришни тақиқлашга қарор қилинган.\nБугунги кунда Украинада 201 305 кишида COVID-19 тасдиқланган, инфекциядан 3996 киши вафот этган, 88 453 нафари соғайган.\nМавзуга доир: Украина коронавирус билан боғлиқ вазият бўйича «қизил» ва «яшил» давлатлар рўйхатини янгилади. Ўзбекистон «яшил» давлатлар қаторидан ўрин олди\n19:35, 29.09.2020 126028\n21:59, 30.09.2020 94771\n14:12, 14.09.2020 93573\n16:35 Бугун 425\n16:23 Бугун 2811\n16:12 Бугун 3778\n16:05 Бугун 3858\n23:05, 22.10.2020 174966\n20:47, 21.10.2020 111769\n19:59, 21.10.2020 90242\n20:58, 21.10.2020 67264


Жоковичдан яна бир ажойиб натижа\n9 май, 2019, 00:05\nТеглар:Теннис | Новак Жокович\nМашҳур теннисчи Новак Жокович АTP рейтингида узоқ вақт пешқадамлик қилиш бўйича 5-ўринга кўтарилиб олди.\nСербиялик ракетка устаси жаҳон рейтинги 1-поғонасида ўтказган ҳафталар миқдори 250 тага етди. Айни дамда бу кўрсаткич бўйича етакчи швейцариялик Рожер Федерер ҳисобланади. У 310 ҳафта ATP рейтингида пешқадамлик қилган.\nБу борада кучли бешлик қуйидагича кўриниш олган:\n1. Рожер Федерер (Швейцария) - 310 ҳафта\n2. Пит Сампрас (АҚШ) - 286\n3. Иван Лендл (АҚШ) - 270\n4. Жимми Коннорс (АҚШ) - 268\n5. Новак Жокович(Сербия) - 250.\nҚайд этиш жоиз, Жокович ушбу рўйхатда иккинчи ўринга чиқиб олиши мумкин. Бунинг учун Жокович 2020 йилнинг март ойида қадар биринчиликни сақлаб туриши зарур. Ҳозирги вақтда унинг энг яқин таъқибчиси билан орадаги фарқ 3395 очкони ташкил этмоқда.


«Россия америкалик ҳарбийлар ўлдирилгани учун Толибонни мукофотланган» — Sof.uz\n«Россия америкалик ҳарбийлар ўлдирилгани учун Толибонни мукофотланган»\n27.06 18:51 1013 Жаҳон\nАҚШ разведка идоралари Россия Афғонистонда АҚШ ҳарбий кучларининг ўлдирилгани учун Россия ҳукумати ўз ҳудудида тақиқланган Толибон тарафдорларига яширин мукофот тақдим этганини аниқлади. Бу ҳақда The New York Times (NYT) нашри ўз манбаларга таяниб хабар бермоқда. Нашрнинг таъкидлашича, ҳозир Вашингтон Москванинг ҳаракатларига расмий муносабат билдириш вариантларини кўриб чиқмоқда.\nҚўшма Штатлар разведкаси қўлга олинган террорчилар ва жиноятчиларни сўроқ қилиш асосида Россия Афғонистондаги халқаро коалиция кучлари таркибига кирувчи АҚШ ҳарбийларини ўлдиришда иштирок этган деган хулосага келди. Қотилликлар қай тарзда тўланган ва уларнинг нархи қанақа бўлганлиги ҳақида газеталарда айтилмаган.\nNYT суҳбатдошларига кўра, Россиянинг ҳаракатлари 2019 йилга тааллуқли. 2019 йилда АҚШнинг 20 ҳарбийси Афғонистонда ҳалок бўлган, аммо улардан қайсиларининг ўлими учун Россия мукофотлагани маълум эмас.\nNyu York Times хабарига кўра, АҚШ президенти Доналд Трамп маъмурияти Россиянинг сўнгги бир неча ой ичида қилган ҳаракатларига жавоб чоралари устида иш олиб бормоқда. Оқ уй санкцияларни қўллаш вариантини ҳам, норозилик нотасини эълон қилишни ҳам кўриб чиқмоқда. Манбалар Вашингтон нима учун жавоб ҳақида расмий баёнот бермаганлигини маълум қилмади.\nГазета билан боғланган Россия президентининг матбуот котиби Дмитрий Песков Кремл Оқ уйнинг айбловларидан бехабарлигини айтди. "Агар кимдир уларни тақдим этса, биз жавоб берамиз", - дея қўшимча қилди Песков. Толибон вакили, шунингдек, Миллий Хавфсизлик Кенгаши, Пентагон, Давлат департаменти ва Марказий разведка бошқармаси матбуот хизмати расмий изоҳ беришдан бош тортди.\nЭслатиб ўтамиз, Афғонистондаги сиёсий инқирозни тинч йўл билан ҳал этиш жараёни давом этмоқда. 2018-2019 йилларда Афғонистонда тинчлик муаммоси доимий равишда бузилиб, афғонлараро музокаралар кейинга қолдирилди. 2020 йил 29 февралда АҚШ ва Толибон ўртасида хорижий қўшинларнинг Афғонистондан босқичма-босқич олиб чиқилиши, асирларнинг ҳар икки томондан озод этилиши ва Толибон иштирокида янги ҳукумат тузилишини ўз ичига олган тинчлик битими имзоланди. 14 июн куни расмий Кобул ва Толибон афғонлараро музокараларнинг биринчи босқичини ўтказишга келишиб олдилар.\nТолибон АҚШ. Россия Афғонистон razvetka\n4.07 12:37 10049\n4.07 13:01 1899\nКеча, 15:09 1876\nКеча, 12:25 1064\nNYT Россия ва Толибон ўртасидаги воситачи номини маълум қилди\n2.07 11:55 685 Жаҳон\n1.07 12:04 65\n29.06 15:42 37\nАҚШ разведкаси Россиянинг Толибонни мукофотлагани ҳақидаги маълумотни сохта деб топди — Трамп\n29.06 12:19 152 Жаҳон


Ҳайдовчилар «ёмон» йўл туфайли Ўш-Новқат йўлини тўсдилар | ҚИРҒИЗИСТОН ЯНГИЛИКЛАРИ\nҲайдовчилар «ёмон» йўл туфайли Ўш-Новқат йўлини тўсдилар\nНовқатлик 300га яқин ҳайдовчи Ўш-Новқат йўлини таъмирлашни талаб қилиб йўлни тўсишди. Маҳаллий ҳукумат ҳайдовчилар орасида тушунтириш ишлари олиб борилаётганини билдирди. Новқат тумани прокурори йўлни тўсганлар жавобгарликка тортилишини ваъда қилди.\nЙўл аҳволидан норози ҳайдовчилар Ўш-Новқат йўлининг Токтамат Зулпуев қишлоғи яқинидаги қисмини тошлар ва ўриндиқлар билан тўсишди — митингчилар тарафидан қўйилган баррикадалар туфайли 50 яқин автоулов йўлдан ўтолмади.\n40 яқин ҳуқуқ тартибот органлари ходимлари куч билан митингчиларни ҳайдашга киришганини хабар қилди воқеа жойидан «Клооп» мухбири.\n«Милиция ходими бир ҳайдовчини туртмоқчи бўлганда у қаршилик кўрсатди ва оқибатда ҳайдовчи кўйлаклари йиртилиб кетди», — деди «Клооп» мухбири.\nАксар ҳайдовчилар йўлнинг ёмонлиги сабаб, мазкур йўлдан юраётган машиналар эҳтиёт қисмлари тез бузилаётганидан нолимоқдалар.\n«Бизнинг биринчи мақсад — Жанторо Сатибалдиевнинг ўзи келиб йўл таъмири учун молия ажратиб берсин. Бузилган эҳтиёт қисмлар пулини тўлаб берсин», — дейди митингга чиққан ҳайдовчилардан бири Турсунали Ажикулов.\nЎшдан Новқатга йўловчилар ташувчи Канибек Рисбаев аксар йўловчилар йўлдаги ўнқир-чўнқирлардан безор бўлганини айтади.\n«Йўловчиларнинг бири тезроқ юр деса, бошқаси секинроқ юр дейди. Йўл чанг, йўлдаги ўнқир-чўнқирлардан йўловчилар ўзларини ёмон ҳис қила бошлайди. Биз ҳайдовчилар эса ҳар 15 кунда бир машинани таъмирдан ўтказишимиз керак бўляпти», — дейди Риспаев.\nНовқат туман ҳокми Замирбек Аскаров митингга чиққан ҳайдовчилар орасида тушунтириш ишлари олиб борилаётганини айтди.\n«Ҳайдовчилар бунгача ҳам 16 куни митингга чиқишганди. Транспорт вазирлиги август охири ва сентябр бошларида йўлни тўлиқ таъмирдан ўтказишни ваъда қилганди, бироқ вазирлик берган ваъдаси устидан чиқмагани учун ҳайдовчилар яна кўтарилишяпти», — деди ҳоким.\nҲоким сўзларига кўра, трасса таъмири давлат миқёсида ҳал қилиниши керак, маҳаллий ҳокимият бундай масалани ҳал қила олмайди.\nНовқат туман прокурори Баймирза Жаанбеков ҳайдовчилар ноқонуний тарзда йўл тўсганларини ва улар жавобгарликка тортилишларини билдирди.\n«Бу ноқонуний. Тендер эълон қилинган ва уни ютган ширкатлар бор, яқинда таъмир ишларини бошлашади», — деди прокурор.\nЖаанбеков таъмир ишлари қачон бошланишига аниқлик киритмади.\nТранспорт вазирлиги матбуот котиби Қилич Досунбетов вазирликнинг Ўш-Новқат йўлини таъмирлаб беришлик ҳақидаги ваъдасига аниқлик киритиб беришга ваъда берди.\nАввалги мақола«Одноклассники» раҳбарияти сайтнинг қирғиз тилига таржима бўлишини расман тасдиқлади\nНавбатдаги мақолаОФК президенти кубоги: «Дордой» биринчи ўйинни майдон эгаларига бой берди


Фарғонамнинг шуҳрати « Ўзбекистон Халқ Ҳаракати\n01 February 2018 - 11:35\n1989-йил. Сап- сариқ сочлари икки ўрим, новчагина, кичик шаҳарчасида « ўзимизи шоира» дея танилган қиз атиги ўн тўрт ёшда эди.\nМай- июнь ойида рўй берган талотўплардан сўнг анча ўтиб, сентябрь ойида яхши хабар тарқалди:\n« Шаҳримизга Шерали Жўраев келар экан, Аҳмедовнинг ўзи Шахрихонга бориб таклиф қилиб келибди»\nДавомли чўзилган коммендантлик соатлари туфайли хурсандчилик нималиги эсидан чиқаёзган халқнинг чеҳраси очилди.. Қизил адирлар биқинида, шундоққина 2- мактабнинг рўпарасида жойлашган Цемкомбинат стадионининг дарвозасига каттакон афиша илинди…\nБелгиланган куни тумонат одам, қўшни туманлардан ҳам оқиб келган санъат шинавандалари стадионга аранг сиғиб хофизни олқишлашди.\nЎша вақтда интернет, ютуб, қўл телефони деган нарсалар йўқ, артистни зўрини фақат телевизор ёки шунақа томошалардагина кўриш мумкин эди.\nКонцерт уч соатдан ортиқ давом этиб, тугашидан дарак йўқ, машҳур хофизни халқ қўйворгиси келмасди. « Карвон кўрдим» , «Замон -замон» ўн мартадан ортиқ янгради, бошқа қўшиқлар ҳам халқ жўрлигида куйланиб, стадионда хақиқий байрам бўлди…\nЎша куни унинг укаси хурсанд- хофизга жўровоз, атлас кўйлак кийган иккита кичик синглиси эса пилдираб рақс тушишарди. Фақат, ўзига шундоқ зўр концертнинг қизиғи йўқ. Дадасидан хайиқиб тўрт боласини етаклаб келган онасига « қачон уйга кетамиз? » деявериб чарчагач, попкасидан « Дунёнинг ишлари»ни олиб, дунёни унутди. Бир чекадаги пачоқ ўриндиқда, ғалла-ғовур, шовқин-суронда чала қолган жойидан мутоалани давом эттирди…\nБир вақт мусиқа тиниб, шаҳар ижрои қўмитаси биринчи котибининг жарангдор овози эшитилди:\n– Авваламбор шундай тантана учун сизга яна бир бор раҳмат айтаман Шерали ака. Анча пайт эсимизда қоладиган кун бўляпти. Сиз бизни хурсанд қилдингиз, Андижонликларга чин дилдан ҳавас қиламиз. Лекин бизда ҳам мақтанишга, фахрланса арзийдиган фарзандларимиз бор. Боя кўриб қолдим, улардан биттаси шу ерга келган. Хозир Горбачев хақида ҳам қўрқмай шеър айтган шаҳримизнинг фахри, бўлажак Саида Зунуновасини саҳнага таклиф этаман! Биттагина шеъридан эшитинг-а.\nЎз исмини эшитган қиз ўнғайсизланди. Атофдагиларнинг олқишидан чўчиб, китобни ёпди. Онасининг орқасига яширинишга ҳаракат қилдию, лекин волидасининг ўзи саҳна томон бошлаб борди. Ийманиб, қизариб турган қизга мадад бўлгувчи қарсаклар тинмасди.\nОддийгина мактаб кийими, ироқи дўппили ҳамон қўлида « Дунёнинг ишлари»ни маҳкам ушлаб турган қиз ҳеч ҳам Саида Зунуновага ўхшамасди. Буни хақиқатлигини истехзо билан қараб турган хофизнинг нигоҳларидан сезиш мумкин эди. Ҳаяжонда атрофга жавдираб қараб қўяётган қиз бир сакраб саҳнадан тушиб , қочиб кетмоққа чоғланди, бироқ микрофондан таралган сас уни жойига михлади:\n– Сопол пиёлангни айт қизим, кейин « Иймонинг ёнди»ни ҳам!\nМинглаб томошабиннинг нигоҳидан қалқиб турган қиз, микрофонни қўлига тутган шаҳар ижрои қўмитаси биринчи котибининг секингина айтган навбатдаги далдасидан ўзига келди:\n– Шеърни бошла! Агар хозир қўрқсанг, бир умр қўрқиб ўтасан! Қулоғимиз сенда!\nКаловланиб турган қиз бироз дадиллашиб, руҳланиб, баланд овозда, шеър айта бошлади…\n… Нега адашдингиз?\nЖойнамоз устида ёлғон сўзлайсиз!\nҚуръонни ўртага қўйиб сиз нечук,\nҚасамхўрлик қилиб, фахшни кўзлайсиз?…\nЎша кунги гулдирос қарсаклардан Тошбақатоғ ҳам ларзага келди. Фақат машҳур хофизгина эмас, иқтидори ялт этган кичик ҳамшаҳари ҳам қарсакларга, эътирофга лойиқлигини исботлай олган Шуҳрат Шерхонович ҳаммадан самимий олқишлар эди…\nКейинчалик ҳам қандай йиғин, мажлис, тантана бўлмасин у фақат шеър айтар, ижроқўмнинг ўзи қўллаб тургани учун турли миш-мишлар тарқалганди:\n– Э, Аҳмедовни ўзи ёнида турмаганида шунақа шеърлар айтармиди? Зикир Муҳаммаджонов келганида ўқиган поэммасини эшитдингми:\nҚуръон , жойнамозсиз,\nОхиратга қадар ёнаверамиз…\nБобом Навоий деб,\nБобом Машраб деб\nЎзимиздан тониб бораверамиз…\n-Ха, гапирманг. Ўша шеърни эшитган, Машрабни жинни бўлган деб, ўқитмаган кекса ўқитувчимизнинг кўзи ола-кула бўлиб, охири ўкириб йиғлаворди\n-Ану шеъричи, икки йил олдин, қўрқмай Революциянинг етмиш йиллигида 7-ноябрда ўқигани:\nЕтмиш йил азобда қийналган халқим\nТепакал бошлиқдан нималар кутдинг?\nОхир, оқибатда сен ўзлигингни\nЎзингга беклигинг буткул унутдинг….\n-Ўшанда ўн икки ёш бўлган эди-ку! Муштдай боши билан , қаттан топар экан бунақа гапларни? Тавба…. Бир бало бўлмаса бўлдида ишқилиб. Тили узун…\nМиш-мишлар тинмас, у гоҳ фельетон, гоҳ аччиқ кинояларга тўла мақола, гоҳ тузумга қарши шеърлар ёзиб улғаярди. Миш-мишчилар бекорга қўрқмаган экан. Шаҳар Комсомол қўмитасининг йил сўнгидаги хисобот мажлиси ва ўша Шералининг шов-шувли концертидан сўнг яхшилаб, боплаб таъзирини беришди. Фақат у вояга етмагани учун, «қизини тарбияламаган» дадаси жавобгар бўлди. Бояқиш, икки марта жаримага тортилиб, хатто ўн беш сутка ўтириб ҳам чиқди.\nУ оила даврасида «бошқа ёзмайман..Эртакчалар машқ қила бошладим» деб, қуюққина ваъда берса ҳам, барибир ўз йўлидан қайтаман демасди. Чунки руҳлантириб, ҳимоя қилиб тургувчи шаҳарнинг энг каттаси бўлмиш ижроқўмнинг биринчи котиби Аҳмедов ҳамон: Қўрқсанг, бир умр қўрқиб яшайсан! Дадил бўл! Қулоғимиз сенда деб!» катта минбарларга олиб чиқарди…\n…Йиллар ўтди. Афсус, у ҳамма кутганидай Саида Зунунова каби машҳур бўла олмади. Умидларни пучга чиқариб, бошқа касбни эгаллади қўйди. Лекин шундай бўлсада қаламини ташламади. Ҳаёт қандай синовлар билан тобламасин, қаерда, қандай вазиятда бўлмасин , ўз сўзи, дунёқараши, фақат ўзининг фикрлари билан яшашни давом этди…\nЙиллар ўтгач, бир куни узоқ йиллар олдин шаҳар ижрои қўмитасида биринчи котибга ҳайдовчи бўлиб ишган ҳамшаҳарини кўриб қолиб, эшитган гапларидан кўзларига ёш қалқди:\n-…Ўша вақтларда фақат даданггина жавобгарликка тортилмаган қизим, Шуҳрат Шерхонович ҳам роса гап эшитарди. Ҳар бир шеъринг, мақолангдан сўнг Вилоят ижроқўмига чақириб пўстагини қоқишарди. Бир сафар Тошконга ҳам чақиришган. ..\n-Наҳотки, -деди у қулоқларига ишонмай- Бўлиши мумкин эмас, унинг ўзи менга «Қўрқма!Қўрқсанг, бир умр қўрқиб яшайсан! Дадил бўл! Муаммо ва камчиликларни шеърларингда акс эттиравер!» дердилар. Жазоланган, гап эшитган бўлсалар нега менга айтмаган? Ёзмасдим, ҳеч бўлмаса ўқимасдим…\nСобиқ ҳайдовчининг юзига табассум югуриб, унинг елкасига қоқди:\n-Шунинг учун ҳам сенга айтмасдида қизим. «Агар синиб қолса, яна қанот қоқа оладими? Уни авайлашим керак. Майли, ҳар қанча жазо бўлса ўзим туриб бераман » деб кўп такрорлар эди…\n…Шуҳрат Шерхонович Аҳмедов, хозир оддийгина Шуҳрат бобо етмиш бир ёшга кирди. Сув чиқмас ерларни боғ қилиб, обод қилиб, мазаси оғизда қолгувчи нок, олмаларни экиб, кексаликни сира тан олгиси йўқ.\nИқтидорли болаларни жамлаган « ЛОГОС» номли хусусий мактаб очиб, ҳамюртларининг, болажонларнинг дуосини олиб яшамоқда.\nШерали Жўраевнинг концертида шеър айтган қиз эса – ушбу пост орқали ўз миннатдорчилигини самимийроқ изҳор қилмоқчи бўлди холос.\nМақтанчоғлик, нокамтарликка йўйсангиз ҳам, борича, чин қалбдан ёзди.\nТахликали йилларда кечган ўтмишнинг бир бўлагини акс эттирди.\n….Шухрат Шерхонович Аҳмедов билан ўн етти ёшимдан сўнг умуман учрашмадим. Қувасойликларнинг ўзига қолса , ҳеч қачон шундай раҳбарни қўйиб юборишмасди. Афсус, давлатнинг ўз режаси бор. Уни Фавқулодда вазиятлар вазирлигининг вилоят бўлими бошлиғи этиб сайлашди.\nШиринсўзлиги,халқпарварлиги,меҳнаткашлиги, тадбиркорлиги билан Фарғона вилояти аҳолисининг меҳрини, хурматини қозонди.\nНеваралари бир этак, пиру-бадавлат Шуҳрат бобо, илоҳим, умрингиз узоқ бўлсин!\nСиз синдирмаган қанотим билан кучим етган баланд минбарларга учиб чиқдим. Иншааллох яна учаман!\nЎзингиз ўргатгандай яшашга ирода топдим.\nСиз авайлаган қалбимдан эзгуликка йўғрилган ҳикоя, шеър, дадамга ваъда қилинган эртакчаларим отилиб чиқди.\nСиздан бир умр миннатдорман!\nЧунки, «мактаб»ингизда олган билимларим, тажрибам туфайли Муаззам бўлдим.\nҚаердадир қўрқдим, қоқилдим, йиқилдим, аммо қайта ўрнимдан туриб, мағрур яшашга интилдим.\nФақат менгина эмас Қувасойлик минглаб ёшлар сиздан халоллик, тўғрисўзлик, диёнат, мардлик, олижаноблик , халқпарварлик каби хусусиятларини ўрганишди. Муболаға бўлмайди деб айта оламанки, идеал раҳбарда бўлган хислатларни намоён этдингиз. «Қизим», «ўғлим», «болам», «укам», «акам» деб, кичиккўнгиллик билан меҳр қозондингиз.\nШуҳрат Шерхонович, сизнинг мактабингизга мухтож бугун Фарғонам. Ўтинаман, чиройли боғингизни четида биттагина кулба, ёки чайла қуринг. Одамлар фақат зиёратгоҳларга боравермай, тирикларни, тирик афсоналарни ҳам тавоф қилишсин! Ширк қилиб, ис чиқаравермай ярим соатгина суҳбатингиздан баҳраманд бўлиб, дуоларингизни олишсин!\nҚандай яшашни билмаётганларга эса яшашни ўргатинг!\nШиринсўз билан ҳам обрў , эътибор қозониш мумкинлигини исботлаб беринг!\nОдамийликдан дарс беринг!\nОқилликдан дарс беринг!\nСИЗ ФАРҒОНАМНИНГ ФАХРЛАНИШГА АРЗИЙДИГАН АСЛ ШУҲРАТИСИЗ!\nИлоҳим, кўп яшанг!


Ўзбекистон АҚШ компанияси билан инновацион суғориш тизимларини яратиш ҳақида келишувга эришди\nЎзбекистон АҚШ компанияси билан инновацион суғориш...\n16.02.2019 10:48 0 270\n10-14 февраль кунлари Ўзбекистон Республикаси делегацияси Олий Мажлис Сенати раисининг биринчи ўринбосари Содиқ Сафоев бошчилигида АҚШнинг Миссисипи штатига ташриф буюрди.\nДелегация аъзолари сафидаги Инновацион ривожланиш ва Қишлоқ хўжалиги вазирлиги вакиллари «Valmont Industries, Inc.» компанияси раҳбарлари билан учрашиб, Ўзбекистондаги қишлоқ хўжалик майдонларида сув ресурсларининг сарфини «ақлли технологиялар назорати»ни амалга оширувчи инновацион суғориш тизимларини яратиш ҳақида келишувга эришилди. Биринчи босқичда фермерлик хўжалигининг 100 гектарли экин майдонида пилот лойиҳаси амалга оширилади. Бу ҳақда Инновацион ривожланиш вазирлиги матбуот хизмати хабар берди.\nШунингдек, Ўзбекистон Республикаси Инновацион ривожланиш вазири И. Абдураҳмонов Миссисипи штатидаги «Innovate Mississippi» Инновацион уюшма президенти Т.Джэфф билан учрашиб, инновациялар, илм-фан ва технологиялар соҳасидаги томонларнинг илмий-тадқиқот бирлашмалари ўртасидаги ҳамкорликни ривожлантириш масалаларини муҳокама қилдилар.\nМаълумот учун: «Valmont Industries, Inc.» муҳандислик қурилмалари ва ирригация тизимлари соҳасида етакчи корхоналардан бири бўлиб, ирригацион суғориш технологиялари ва ускуналарини ишлаб чиқиш ва етказиб беришга ихтисослашган. У ўз фаолиятини дунёнинг 23 давлатида амалга ошириб келмоқда, компаниянинг бозор капитализациясининг миқдори 3 миллиард доллардан ошиқдир.\n«Innovate Mississippi» Миссисипи штатининг иқтисодиётини инновацион ва техник ривожланишини таъминловчи нотижорат ташкилоти бўлиб, стартап компаниялар, ихтирочилар, тадбиркорларга ёрдам кўрсатади, ишлаб чиқариш, муқобил энергия соҳаларига инвестицияларни киритиш ва бизнесни ривожлантириш орқали штат иқтисодиётининг ўсишига ҳисса қўшади.\nМиссисипи Содиқ Сафоев «Innovate Mississippi»\nАҚШда 83 ёшли жиноятчи қатл этилди


Коронавирус жаҳон иқтисодиётига 8,3 триллион долларга тушди - Jahon xabarlari - Новости - Antiqa.Net\nПандемия оқибатлари ва чекловлар жаҳон иқтисодиётига 8,3 трлн долларга тушди ва 147 млн кишини ишсиз қолдирди.\nСидней университети олимларининг маълум қилишича, авиаалоқа тўхтатилгани ва чегаралар ёпилгани сабабли сайёҳлик тармоғи энг кўп жабр кўрган. Бу айниқса Осиё, Европа ва Шимолий Америкада кучли сезилган.\nЕтказмалар занжири бузилиши жаҳон савдосига, энергетика ва молия секторига салбий таъсир кўрсатган. Шу билан бирга, экологияга таъсир сайёрамизнинг энг ифлосланган ҳудудларида камайган. Олимларнинг таъкидлашича, кўплаб давлатларда карантин чоралари давом этаётгани сабабли глобал йўқотишлар ортиши давом этмоқда. Карантиннинг жуда эрта юмшатилиши эса аянчли оқибатларга ва узоқ давом этувчи иқтисодий оқибатларга олиб келади.\nОлимларнинг таъкидлашича, глобал иқтисодий инқироз жаҳон иқтисодиётининг ўзаро боғлиқлиги билан асосланган. Бутун дунёда 147 млндан кўпроқ киши ишдан бўшатиб юборилган, бу эса маошдан олинадиган даромаднинг 2,1 трлн долларга қисқаришига олиб келган. Дунё аҳолисининг истеъмол харажатлари эса 3,8 трлн долларга камайган.